text:
1Apu Señor Diosmi huk rikhuriypi Abdiasman rikuchispa Edom suyumanta payman rimaykurqan. Señor Diospa willakuynintan uyarirqayku. Huk willakuqtan hatun suyukunaman kacharqan: ¡Sayariychis, Edom llaqta contran awqa-tinkuq risunchis! nispa, nimunanpaq. Apu Señor Diosmi Edomta nin: 2Hatun suyukuna ukhupin huch'uyllata churayki, ancha pisichasqan kanki. 3Hatunchakuq sonqoykin q'oturqasunki. Qanqa qaqa k'aktukunapin tiyashanki, hanaqpipunin tiyashanki, sonqoykipin ninki: ¿Pitaq pampaman urmaykachiwanman? nispayki. 4Anka hinaña wichayman seqawaq chaypas, ch'askakuna ukhupiña q'esachakuwaq chaypas, chaymantapas urmaykachimusqaykipunin. Ñoqa Señor Diosmi chayta nini. 5Suwakunaña hamusunkiman chaypas, tuta suwakunaña hamusunkiman chaypas, manan llapantachu apankuman. Uvas pallaqkunaña hamusunkiman chaypas, qhellapallatapas saqenkumanmi, ichaqa llapanpunin q'alanasqa kapushanki. 6¡Yaw, Esaú, sinchitapunin kaqniykikunata llat'anarqasunkiku! ¡Llapallantan illaykikunata suwarqasunkiku! 7Llapa qanwan huñukuqkunan q'oturqasunkiku, qorpaykikunan qarqorqasunkiku. Sumaq kawsaq-masiykikunapas awqaykin sayaripurqanku, mikhuq-masiykikunapas toqllatan churarqasunkiku, ichaqa manan qanqa imatapas reparankichu. 8Edom suyuta muchuchisqay p'unchaymi hamawt'ankunata chinkachisaq, Esaupa orqonkunapi yachayniyoqkunatapas chinkachisaq. Ñoqa Señor Diosmi chayta nini. 9Temán llaqta kallpasapakunan manchasqa khatatatanqaku, Esaupa orqonkunapi tiyaq llapa runan wañunqaku. 10Jacob wawqeykita maqasqaykimanta, wañuchisqaykimantawanmi sinchi p'enqasqa kanki, wiñaypaqmi ch'inyachisqa kanki. 11Karu llaqtayoqkuna kaqninkunata llat'anashaqtinkun, wak llaqtayoqkuna punkunkunata haykushaqtinkun, Jerusalenpaq sorteashaqtinkun, qanqa hukninku hinallataq karqanki, wakneqpitaq sayaykurqanki. 12Manan qanqa llakipi kashaqtin wawqeykita kusipayanaykichu karqan, manan chay muchushasqanku p'unchaypi Judá runakunamanta kusikunaykichu karqan, llaki-phutisqan p'unchaypiqa manan hatunchakunaykichu karqan. 13Manan chay waqasqan p'unchaypi llaqtay punkunta haykunaykichu karqan, manan chay muchusqan p'unchaypi mana allin kasqanta pisichanaykichu karqan, manan chay ñak'arisqan p'unchaypipas kaqninkunata suwakunaykichu karqan. 14Manan ñan palqakunapipas sayanaykichu karqan ayqekushaqkunata wañuchinaykipaq, manan hap'iykachinaykichu karqan llaki-phutiy p'unchaypi puchuqkunatapas. 15Llapa suyukunata muchuchinay p'unchaymi sispaykamushanña, chaypachan qanpa ruwasqaykita hina ruwasunkiku, qanllamantaqmi imachus chaskinaykiqa chayasunki. 16Imaynan llaqtayqa ch'uya orqoypi haya muchuyta ukyarqan, chay hinatan llapa suyukunapas hayata ukyashallanqakupuni. Ukyanqakun, machaykunqakun, t'iyusqan wañupunqaku. 17Ichaqa Sión orqopin wakillan qespikunqaku, Sionmi ch'uya kapunqa, Jacobpa mirayninkunan hallp'ankuta wakmanta hap'ikapunqaku. 18Esaupa mirayninkunaqa k'ukmu hinan kanqa, Jacobpa mirayninkunataq nina hina kanqa, Josepa mirayninkunapas nina rawray hinan kanqa, chay ninan hap'irispa ruphaykunqa, manan pipas Esaupa ayllunpiqa qhepanqachu. 19Neguev ch'inneqpi kaqkunan Esaupa orqonkunata hap'inqaku, Shefela moqo-moqopi kaqkunataq Filistea suyuta hap'inqaku. Hap'illanqakutaqmi Efraín hallp'atapas Samaria hallp'atapas, Benjamín ayllutaq Galaadta hap'inqa. 20Kamachipaq apasqa askha Israel runakunan Canaán suyu runakunaq hallp'anta Sarepta llaqtakama hap'inqaku. Sefarad llaqtapi kashaq Jerusalenmanta kamachipaq apasqakunataq Neguev ch'inneqpi kaq llaqtakunata hap'inqaku. 21Sión orqopi qespichisqa runakunan Esaupa orqo-orqonkunata kamachinankupaq wicharinqaku, ahinapin Señor Diosqa munaychakapunqa.
Copyright
Learn More


c: text/html

text:
1Munanim sasallawanña tukuy ima rurasqay yachanaykichikta, chaytaqa rurachkani qamkunaraykum, Laodicea llaqtapi kaq iñiqmasinchikraykum chaynataq mana reqsiwaqniykunaraykum. 2Tukuy ima rurasqayqa paykuna kallpanchakunankupaqmi, chullalla hina kuyanakunankupaqmi hinaspa tukuy allin kaqta entiendenankupaqmi chaynapi ñawpaq pakasqa kaq Cristota reqsinankupaq. 3Payllapim pakasqa kachkan qori-qollqe hina tukuy yachayniyoq kaypas chaynataq entiendeypas. 4Kaykunataqa nimuchkaykichik suma-sumaqllataña rimasqankuwan ama pipas engañasunaykichikpaqmi. 5Kikiypuni qamkunawan mana kaspaypas sonqoywanqa qamkunawan kuskam kachkani hinaspam kusikuni allin kawsakusqaykichikmantawan Cristoman hapipakuspa qaqa hina sayasqaykichikmanta. 6Chaynaqa Señorninchik Cristo Jesusta chaskisqaykichikman hinayá payman hapipakuspa kawsaychik. 7Yachachisqa kasqaykichikman hinayá allin sapichakuchkaq sacha hina iñiynikichikpi sumaqta takyaychik, payman hapipakuspayá wiñaychik Diosman graciasta qostin. 8Cuidakuychikyá, amayá engañachikuychikchu yachayninkumanta rimaqkunawanqa hinaspa yanqakunalla rimaqkunawanqa, paykunaqa manam Cristomanchu hapipakunku aswanqa runakunapa costumbrenkunallamanmi hinaspa kay pachapi yachachikuykunallamanmi. 9Diospi tukuy ima tarikuqmi kachkan runayaruq Cristopi. 10Cristoman hukllawasqaña kasqaykichikraykum Diosmanpas hukllawasqaña kachkankichik. Cristopa munayllanpim kachkan llapa kamachikuqkunapas chaynataq atiyniyoqkunapas. 11Cristoman hukllawasqaña kasqaykichikraykum señalasqataq karqankichik, ichaqa manam kay cuerpopi señalwanchu aswanqa Cristopaqña señalwanmi. 12Bautizakuspaykichikmi Cristowan kuska pampakuchkaq hina ñawpa vidaykichikta pamparurqankichik, paywan kuskataqmi mosoqmanta kawsarimunkichik, kawsarimunkichikqa Diospa llumpay atiyninwan Cristopa kawsarimusqanta creespallaykichik. 13Ñawpa vidaykichikpim huchaykichikwan hinaspa mana señalasqa kasqaykichikwan wañusqa hina karqankichik. Kunanmi ichaqa tukuy huchaykichikta pampachaykususpaykichik Dios kawsarirachisunkichikña Cristotawan kuskata. 14Diosmi leyman hina huchanchikrayku castigasqa kananchikmanta lliwta pagaykun hinaspam libraykuwanchik Cristopa cruzpi wañusqanwan. 15Diosmi lliw autoridadkunata hinaspa atiyniyoqkunata llapallanpa qayllanpi penqayman churarqa cruzpi vencespan. 16Chaynaqa amayá pipas penqachisunkichikchu mikusqaykichikmantaqa otaq tomasqaykichikmantaqa otaq fiestakuna rurasqaykichikmantaqa otaq watanpi, killanpi fiestakuna rurasqaykichikmantaqa otaq samana punchawpi samasqaykichikmantaqa. 17Chaykunaqa hamuqkunapa llantuynin hinallam karqa, cheqap kaqmi ichaqa Cristo. 18Premioykichiktaqa amayá qechurachikuychikchu humillakuq tukuspa angelkuna adoraqkunawanqa, paykunaqa revelacionta chaskiq tukuspankum aychaman hina piensasqallankuwan yanqapaq alto tukurunku. 19Paykunaqa manam Cristoman hukllawasqachu kachkanku, iñiqkunam ichaqa Cristopa cuerpon kanchik, payñataqmi umanchik, cuerponchikqa moqokunawan hinaspa ankukunawan hukllaman huñusqam kachkan, chaynatam ñoqanchiktapas Cristo hukllawaruwanchik hinaspam wiñachiwanchik Diospa munasqanman hina. 20Cheqaptapuni Cristowan wañuspaykichikqa runakunapa costumbrenkunatam saqerunkichikña, hinaspaqa ¿imanasqamá kay pachapi mana allin ruraykunaman hinaqa kawsachkankichik? 21Chayna ruraqkunam ninku: “Ama kayta-wakta llachpaychu, ama kayta-wakta mikuychu, ama kayta-wakta hapiychu” nispa. 22Chaykunaqa runakunapa yachachisqallanmi hinaspa kamachikusqallanmi, kay prohibisqankunaqa tiempopa pasasqanman hinam chinkarunqa. 23Chaykuna ruraq runaqa rikchakapuwanchik yachaysapamanraqmi humillakuq tukuspanku cuerponkuta ñakarichisqankurayku, yanqapaqmi chaykunataqa ruranku, aychankupa munasqan venceytam ichaqa mana atinkuchu.
Copyright
Learn More

robotstxt: allowed

filter: keep


text:
1Sábado jamay junag jamaparcurnami domingo tuta tsaca tsacala María Magdalenawan jucnin María aywargan Jesuspa ayanman perfümita winapänanpag. 2Tsaynog aywarcaycaptinmi Tayta Diosnintsi cachamushgan ángil ciëlupita urämuptin patsa fiyupa sicsicyargan. Jesús pamparaycashgan sepultüraman chayaycurmi tsaparag rumita witircatsir jananman jamacuycorgan. 3Tsay ángil elguynogragmi atsicyargan. Röpanpis rajunog yoragmi cargan. 4Angilta ricaycurmi soldäducunaga pasaypa ucacashga ricacorgan. 5Warmicuna chayaptinnami ángil caynog nergan: “Ama mantsacamaytsu. Musyämi crucificaypa wanutsishgan Jesusta ricag shamushgayquita. 6Mananami caychönatsu caycan. Manarag wanur nishushgayquinoglami cawarimushga. Mayman pampashgantapis masqui ricay. Mananami cannatsu.” 7Nircurnami tsay warmicunata caynog nergan: “Cananga aywar discïpuluncunata wilapäcuy Jesús cawarimushganta. Tsaynogpis wilanqui Galileaman aywar tsaycho Jesuswan tincunanpag cashganta.” 8Ángil tsaynog niptinmi warmicunaga mantsacashga caycashgancho fiyupa cushicushpan Jesuspa discïpuluncunata wilag apurädu aywacärergan. 9Tsaynog apurädu aywarcaycaptinmi paycunata Jesús yuriparcur saludargan. Tsaymi gongurpacuycur chaquinta macalacurcur adorapäcorgan. 10Tsauraga Jesús caynog nergan: “Ama mantsacamaytsu. Discïpulöcunata wilanqui Galileaman jucla aywananpag. Tsaychönami paycunawan tincushagpag.” 11Warmicuna cuticäriptinmi sepultürata täpag soldäducunapis Jerusalenman aywar mandag cüracunata wilargan lapan ima pasashgancunatapis. 12Wilaptinmi mandag cüracunaga Israel mayor runacunawan wilanacurcur soldäducunata atsca guellayta pägargan caynog nishpan: 13“Jesuspa ayan elgashganta Pilato musyaptenga nogacunami paywan parlashag imatapis gamcunata mana jitapäshunayquipag. Gamcunanami runacunata caynog nipäcunqui: ‘Punucashgäyagmi Jesuspa discïpuluncuna tsacaypa shaycamur ayanta suwar apacushga.’ ” 15Tsaymi guellayta chasquircur cüracuna nishgannogla soldäducunaga aywargan runacunata wilapäcunanpag. Tsaynog wilashganpitami hasta cananyagpis Israel runacunaga mana criyipäcuntsu Jesús cawarimushganta. 16Jesuspa chunca juc (11) acrashgan discïpuluncunanami Galilea provinciaman chayaycur aywapäcorgan mayninchöpis tincunanpag Jesús nishgan jircaman. 17Tsaychömi Jesuswan tincur payta adorapäcorgan. Payta ricaycarpis waquenga manami criyipäcorganragtsu cawarimushganta. 18Naupanman aywaycurmi discïpuluncunata Jesús caynog nergan: “Cay patsachöpis y gloriachöpis lapanpag munayniyog canäpagmi Tayta Dios churamashga. 19Tsaymi gamcunata cachä may-tsay nacionpapis aywar discïpulö cananpag pï-maytapis yachatsinayquipag. Chasquicamagcunataga bautizapäcunqui Taytäpa jutincho, nogapa jutëcho y Santu Espiritupa jutincho. 20Tsaynogpis paycunata yachatsinqui lapan nishgäcunata cäsucärinanpag. Cay patsa ushacaptinpis nogaga gamcunawanmi imaypis caycäshag.” [Amén.]
Copyright
Learn More


text:
1Kaykunapas Salomonpa rikch'anachiy siminkunaraqmi, Judá suyupi rey Ezequiaspa runankunaq qelqasqata copiasqanku. 2Diospa imatapas pakasqanmantaqa paytan yupaychana, reykunaq imatapas t'aqwisqanmantaqa paykunatan hatunchana. 3Hanaq pachaq alto-kaynintawanqa, hallp'a pachaq ukhu-kaynintawanqa, reykunaq sonqontawanqa manan t'aqwiyta atikunchu. 4Qolqemanta qhoqayasqanta horqoy, hinan unuyachiqqa qolqe vasota ruwanqa. 5Reypa qayllanmanta millay runata t'aqay, chaymi kamachikuyninqa chaninpi allinta takyanqa. 6Reypa qayllanpiqa ama hatunchakuychu, hatunkunaq kasqanpipas amallataq kaychu. 7Aswan allinmi: Kayman hamuy, nispa ninasuyki, umalli runaq qayllanpi k'umuykachisqa kanaykimantaqa. Ñawiykiq rikusqantaqa 8ama juzganaman usqhaylla phawachiychu, paqtan hukkaq testigo llullapaq hap'ichisunkiman, hinan qhepaman mana ima ruwaytapas atiwaqchu. 9Runamasiykiq ch'atasqasuykimantaqa qanlla tupapakuy, hukpa willaykukusqantan ichaqa ama rimarinkichu. 10Paqtan uyariqniyki p'enqachisunkiman, hinaspa p'enqachisqa kasqayki mana chinkapunmanñachu. 11Qolqepi ch'olqochisqa qori manzana hinan tiemponpipuni rimasqa simiqa. 12Qori anillo hinan, ch'uya qori walqana hinan kasukuq runata yachayniyoqpa anyaykusqanqa. 13Imaynan cosecha q'oñi p'unchaykunapi khutu unuqa allin, ahinan kachaqninpaq hunt'aq willaqqa, patronnintan kallpachaykun. 14Imaynan mana parayoq phuyupas wayrapas, chay hinan mana imallantapas qoykushaspa yanqalla alabakuq runaqa. 15Pacienciawanmi kamachikuqtaqa uyachina, llamp'u simitaqmi mana kuyuriq sonqota kuyurichin. 16Miel misk'itachus tarinki chayqa, tupusqallata mikhuy, paqtan askhata mikhuspaykiqa aqtumuwaq. 17Ama wasimasiykiq wasinta sinchita puripayaychu, paqtan qanwan amikuspa cheqnikusunkiman. 18Maqana, espada, ñawch'isapa wach'ina hinan runamasinta yanqa tumpaq runaqa. 19Hut'usqa kiru hinan, wist'u chaki hinan llaki-phutiy p'unchaypi mana simin hunt'aq runaman hap'ipakuyqa. 20Llakisqa sonqoyoqpaq takipuqqa chiri p'unchaypi p'achanta llat'aq hinan, otaq lleqthi k'iriman kachi unuta hich'aykuq hinan. 21Awqaykichus yarqachikunqa chayqa, mikhuchiy, ch'akichikunqataqchus chayqa, ukyachiy, 22chay hinapin awqaykiq uyanqa p'enqakuymanta pukamanraq tukunqa, Señor Diostaq chaymanta kutichipusunki. 23Imaynan paraqa wayrawan chayamun, chay hinan qhepapi runamanta rimasqakunaqa runata phiñachin. 24Aswan allinmi wasi pata k'uchullapi tiyaykuy ch'aqwaylla-ch'aqwaq warmiwan hatun wasipi tiyaymantaqa. 25Imaynan chiri unupas ch'akichikuqta thasnun, chay hinan karu suyumanta chayamuq sumaq willakuykunaqa. 26Imaynan qonchu pukyupas qhellichasqa p'uytupas, chay hinan millay runawan mana churanakuy munaq chanin runaqa. 27Manan allinchu askha miel misk'ita mikhuyqa, manallataqmi allinchu astawan hatunchasqa-kayta munayqa. 28Thunisqa mana perqayoq llaqta hinan pay kikinta mana cuidakuy yachaq runaqa.
Copyright
Learn More


text:
1Patroncuna, ashmayniquicunata ali ricar imachöpis yanapanqui. Gampapis patronniqui ciëluchömi caycan. Paymi juzgashunquipä ashmayniquita mana ali ricaptiquega. 2Tayta Diosninsita agradëcicuyashpayqui lapan shonguyquicunawan payta imaypis manacuyay. 3Nogapäpis Tayta Diosta manacuycuyälay ali wilacuyninta wilacuptë shumag chasquicuyänanpä. Paypa wilacuynenga pï-maypis Jesucristuta chasquicogcuna salvacuyänanpämi caycan. Say wilacuyninta wilacushgäpitami carcilchöpis wichgaraycä. 4Saynöpis Tayta Diosninsita manacuycuyälay ali wilacuyninta runacunata wilapar shumag tantyasinäpä. 5Jesucristuta mana chasquicog runacunawan ali cawayay. Saynöpis Jesucristupa wilacuyninta tantyasiyänayquipä listula caycäyay. 6Tantyaserga ali shimilayquipa parlapäyanqui. Saynöpis camaricushla caycäyay pipis tapucuyäshuptiqui tantyasiyänayquipä. 7Caycho prësu carpis ali caycashgäta wilashuptiqui cushicuyänayquipämi cuyay wauguinsi Tíquicuta gamcuna cagman cachaycämö. Paymi nistashgäcunata puestupaycäman. Saynölami paypis Jesucristupa wilacuyninta wilacuycan. 9Tíquicuwanmi marca mayiqui cuyay wauguinsi Onésimutapis cachaycämö. Paycunami wilayäshunquipä caycho ima päsashgancunatapis. 10Nogawan prësu caycag wauguinsi Aristarcumi gamcunapä salüdunta apasicamun. Saynömi Bernabëpa prïmun Marcuspis salüdunta apasicamun. Marcos chämuptin yäsishgänöla shumag chasquicuycuyay. 11Saynölami Justo niyashgan Jesuspis salüdunta gamcunapä apasicamun. Aristarco, Marcos y Justumi Jesucristupa wilacuyninta ali wilacäsiyämash. Paycunanöga manami waquin Israel mayëcuna wilacäsiyämashgasu. Israel mayëcuna conträ sharcuyaptinpis paycuna manami cachaycayämashgasu. 12Marca mayiqui Epafraspis salüduntami gamcunapä apasicamun. Paymi gamcunapä Tayta Diosninsita imaypis lapan shongunwan manacuycan Diosninsi munashganno ali cawayänayquipä. 13Payga segaypami gamcunapä laquicuycan. Saynölami laquicuycan Laodiceacho y Hierápolischo caycag waugui-panicunapäpis. 14Cuyanacuyashgä médico Lucaswan Dimaspis salüduntami gamcunapä apasicayämun. 15Salüdöta goycuyälanqui Laodiceacho cag waugui-panicunatapis. Saynöpis salüdöta goyculanqui Ninfata y wayincho shuntacag waugui-panicunatapis. 16Cay cartata liyircurna apasiyanqui Laodiceacho cag waugui-panicunaman paycunapis liyiyänanpä. Gamcunapä cay cartata cartacamushgänölami Laodicea marcacho caycag waugui-panicunamanpis juc cartata cartacushcä. Say apasishgä cartata liyircurmi paycunapis apasiyämonga gamcunapis liyiyänayquipä. 17Wauguinsi Arquiputa niyanqui: “Señorninsi Jesucristupa wilacuyninta wilacunayquipä churash caycarga mana guelanaypashi wilacunqui.” 18Cay cartata dictashgänöla juc guelgapämash captinpis cay salüdötaga quiquëmi guelgarcamö. Mana gongaylapa Tayta Diosninsita manacuyay prësu caycashgäpita jorgaycamänanpä. Tayta Diosninsi lapayquita cuyapaycuyäläshunqui. [Amén.]
Copyright
Learn More


text:
1Huk killa hinaña kashaqtinmi, Galaadpi Jabes llaqtata Amón runakunaq reynin Nahasqa muyuykurqan. Chaymi Jabes runakunaqa Nahasta rogakurqanku: –Qankunata servinallaykupaqña rimanakusunchis, nispa. 2Nahastaq kutichirqan: –Arí, rimanakusunmanmi, llapaykichispa paña ñawiykichista horqonayku kaqtinqa, chay hinapin llapa Israel runakunaqa p'enqaypi rikukunqaku, nispa. 3Chaymi Jabes runakunaqa nirqanku: –Suyaykuwaykuraq qanchis p'unchayta llapan Israel llaqtakunaman willaqta kachanaykukama. Manapuniña pillapas yanapaqniyku kaqtinqa, qankunallataña servisqaykiku, nispa. 4Willaqkunataq Saulpa tiyasqan Gabaa llaqtaman chayamurqanku, hinaspa willarqanku imachus pasashasqanta, chaymi llaqtallantin llakikuymanta waqayta qallarirqanku. 5Chayllamanmi Saulqa torokunata qatiykukuspa chakramanta kutimusharqan, hinaspan nirqan: –¿Imataq karqon chaytaq llaqtantin runari waqarashan? nispa. Willarqankutaq Jabes runakunaq nisqanta. 6Chayta uyariqtintaq Saulman Diospa Espiritun sinchi atiywan uraykamurqan, chaymi payqa pasaqta phiñakurqan. 7Hinaspan Saulqa iskay torota nak'aspa kuchurqarispa llapan Israel suyuman aparparichirqan, runakunatataq nichirqan: Llapan mana ñoqata Samueltawan maqanakuyman riysiwaqniykuq torontaqa kay hinatan ñut'usaq, nispa. Chayta rikuspankutaq Israel runakunaqa mancharikurqanku Señor Diospa imatapas paykunata ruwarqonanmanta, hinaspan llapanku ch'ulla runa hinalla puririmurqanku. 8Bezec llaqtapi Saulqa runakunata huñuqtintaq, Israel ayllukunamanta kinsa pachak waranqa karqan, Judá ayllumantataq kinsa chunka waranqa runa karqan. 9Chaymi Jabes llaqtamanta hamuq willaqkunata nirqanku: –Llaqtaykichis runaman willamuychis: –Paqarinmi chawpi p'unchayta hina librasqa kankichis, nispa. Chayta Jabes runakunaman willaqtinkutaq, paykunaqa kusikurqanku. 10Hinaspan awqankuman willachimurqanku: Paqarinmi lloqsimusaqku ima munasqaykichista ruwawanaykichispaq, nispa. 11Qhepakaq p'unchaytaq Saulqa kinsaman soldadokunata t'aqarqarispa, chayraq pacha illarimushaqtin maqanakuq phawaykurqanku Amón runakunaq kasqanman. Hinaspan chawpi p'unchaykama wañurachirqanku, wakin mana hap'ichikuqkunataq sapa-sapalla ayqekapurqanku. 12Chaymantataq Israel runakunaqa Samuelta nirqan: –¿Pikunataq nirqan, manan Saulqa rey kanmanchu, nispa? Apamuwayku chay runata wañuchinaykupaq, nispa. 13Saulmi ichaqa nirqan: –Manan pipas wañuchinakunqachu kaypiqa, kunan p'unchay Señor Diospa Israel suyuta qespichisqanrayku, nispa. 14Samueltaq runakunata nirqan: –Hakuchis Gilgal llaqtata, chaypitaq cheqaqpuni reyniyoq kasqanchista sut'inchamusun, nispa. 15Niqtinmi llapa runakunaqa Gilgalta rirqanku, chaypitaq Señor Diospa qayllanpi Saulta reypaq wakmanta churapurqanku. Hinaspan sumaq kawsay sacrificiota Señor Diosman haywarqanku, Saultaq llapa Israel runakunantin q'ochukurqan.
Copyright
Learn More


text:
1Wawkinikuna, paninikuna, allita uyariwaychi. Ñukaka kankunapa sukaman oraykani. Laodisea llaktapi Jesukristuta kreyik runakunapa manara riksiwak runakunapapish sukaman oraykani. 2Tata Diosta sukaman roygaykani kankunata allita animuchishunaykichipa ashwan allita kuyanakushpa kawsanaykichipa. Roygaykani kankuna Tata Diospa ñawpa manara yachachikushkanta ashwan allita entiendinaykichipa. Chaypirami Jesukristuta ashwan allita riksinkichi. 3Jesukristulla Tata Diospa sukaman alli yachananta alli yuyayninta entiendichiwanchisapa. 4Chayta willaykaykichi ama ni pi allipi tukushpa parlachishushpaykichi llullachishunaykichipa. 5Mana kankunawan tantalla kashpaynipish sukaman kuyashpa yuyaykaykichi. Kushikuni yachashpa mana sampayashpa Jesukristuta allita kreyishpa kawsanaykichita. Kushikuni allita kuyanakushpa kawsaykaptikichi. 6Imashnacha Señorninchi Jesukristuta kreyishkaykichishina kunanka paywan tantalla kawsaychi. 7Jesukristuwan tantalla kawsashpaykichi paypi alli sapichakudushina kankichi. Yachachikushkaynikunata mana shaykushpa allita kasushpa Tata Diosta agradesishpa kawsaychi. 8Jesukristuta mana kreyinayak runakuna kankunata llullachishunayankichi. Chay runakuna mana munansapachu Jesukristupa yachachikunankunata kreyiyta. Amañansapa mana Tata Diosta kasuk runakunallapa munanankunata rurashpa kawsayta. Llullachikuk runakunapa yachachikunankunallata rurashpa kawsansapa. Ama chay laya llullachikuk runakunata munaychichu kasuyta. 9Jesukristu shamurkan nasik runa kananpa tukuy runakunata kawachiwananchikunapa ima layami Tata Dios nishpa. 10Jesukristulla tukuy awtoridarkunata supaykunata angelkunata sinchita kamachinsapa. Chayrayku ñukanchikunapi kawsashpa atipachiwanchisapa tukuy layapi sukaman allimata kawsayta. 11Chaymanta kankuna Jesukristuwan tantalla kawsaptikichi payka tukuy mana alli rurashkaykichimanta perdonashunkichi amana chay mana allikunata rurashpa kawsanaykichipa. Jesukristu perdonashuptikichi señaladushina kankichi. Judiyukuna señalachidu kashpankuna yuyansapa Tata Diospa wambrankuna kanankunata. Ñukanchikuna Jesukristuwan tantalla kawsashpanchikuna señaladushina kashpanchikuna yachanchisapa Tata Diospa wambrankuna kananchikunata. 12Kankunaka allita yachankichi Tata Dios tukuy laya atipak kashpa Jesukristuta wañushkanmanta kawsachimushkanta. Chayta yachashpaykichi bawtisakushkankichi. Bawtisakushpaykichi Jesukristuwan wañudu pampadushina kankichi amana ñawpashina kawsanaykichipana. Chaymanta Tata Dios Jesukristuta kawsachimushkanta kreyiptikichi kankunatapish yanapashunkichi mushuk layata allita rurashpa kawsanaykichipa. 13Ñawpa tiempu Tata Dioska manara uchaykichita perdonarkanrachu. Paymanta ashudu wañudukunashina karkankichi. Kunanka Jesukristuwan tantalla kawsaptikichi Tata Dios uchaykichimanta perdonashushpaykichi yanapashunkichi allita rurashpa kawsanaykichipa. 14Ñawpa tiempu Tata Diospa kamachikunankunata mana kasushkanchikunarayku Tata Dioska kastigawanchimansapa karkan. Chaypina Jesukristu wañurkan amana Tata Dios kastigawananchikunapana. Jesukristu kruspi wañushkanrayku Tata Dios uchanchikunamanta perdonawashkanchisapa amana ni pi chatawananchikunapana. 15Jesukristu kruspi wañushkanrayku Tata Dios tukuy supaykunapa yachayninta wakllichirkan. Tukuy runakunata allita kawachirkansapa Jesukristulla sinchi kamachikuk kananta. 16Suk runakuna llullachishushpaykichi willashunkichi amana suk mikunata mikunaykichipa amana suk upyanata upyanaykichipa. Willashunkichi fiesta diyakuna llullu killa diyakuna fiestakunaykichipa. Chashna chay runakuna willashuptikichi ama kasuychichu. 17Chay fiestakuna yuyachiwanchisapa Jesukristu shamunanta salvawananchikunapa. Kunanka Jesukristu shamushka kaptin manana chay fiestakunata rurananchikunanachu tiyan. 18Chay llullachishuknikichi runakuna angelkunata kuyansapa. Alli modoyuk tukushpa kikinkunalla yuyanakunsapa ashwan alli yachak kanankunata. Muskuyninkunapi kawashkankunata parlachikunsapa. Ama chay runakunashina kawsaychichu. 19Paykunaka kikinkuna alabanakushpa mana Jesukristuwan tantallachu kawsaykansapa. Ñukanchikuna Jesukristuwan tantalla kawsaptinchikuna payka allita yachachiwanchisapa ashwan ashwanta Tata Diospa munananta rurashpa kawsananchikunapa. Sukaman allita tantanachiwanchisapa sukwan sukwan kuyanakushpa kawsananchikunapa. 20Jesukristu wañurkan amana runakunapa amañanankunata rurashpa kawsananchikunapa. Kankuna paywan tantalla kawsaykashpaykichi ¿imapatí runakunapa amañanankunata rurashpa kawsaykankichi? 21Chay runakuna amañansapa rimayta: “Ama suk imakunata llankaychichu. Ama suk mikunakunata mikuychichu. Ama suk imakunata apiychichu.” 22Chay amañanankuna runakunapa yuyayninkunalla kashpa tukunan tiyan. 23Chay runakuna chay amañanankunata yachachikushpa alli yachakshina rikurinsapa. Chaykunata rurashpankuna kuerpunkunata sukaman wakllichinsapa. Yuyansapa suk runakunamanta ashwan allita ruraykanankunata. Chashna yuyanakushpankunapish yankamanta chay amañanankunata ruransapa. Chayta rurashpankuna mana atipansapachu allita rurashpa kawsayta.
Copyright
Learn More


text:
1Pedro y Juan tsaycho wilacuycaptinmi chayargan cüracuna y saduceucunapis. Tsaynogpis chayargan templo täpag wardiacunapa capitanninpis. 2Paycuna chayaycurmi mayargan Pedro y Juan caynog nir yachaycätsishganta: “Wanushganpita Jesús cawarimushga captinmi lapantsipis wanushgantsipita cawarimushunpag.” Tsaynog yachatsishganta mayarmi fiyupa rabiacärergan. 3Tsaynog rabiacushpanmi Pedruta y Juanta prësu tsaripäcorgan. Tardina captinmi carcilman wichgaycärergan wara tutayag. 4Tsaynog captinpis Pedro y Juan wilacushgancunata mayar atscagmi Jesucristuta chasquicärergan. Tsay chasquicogcunaga cargan pitsga waranganogmi (5-000), warmicunata ni wamracunatapis mana yupaylapa. 5Wara tutanami Jerusalencho juntacargan Israel runacunapa autoridänincuna, Israel mayor runacuna y Moisés escribishgan leycunata yachatsegcunapis. 6Paycunawanmi juntacargan cüracunapa más mandagnin Anaspis. Tsaychömi caycargan Caifás, Juan, Alejandro y Anaspa waquin castancunapis. 7Tsaycho lapan juntacaycur Pedruta y Juanta carcilpita jorgarcatsimur tapupäcorgan caynog nir: “¿Ima munayniquiwantag gamcuna aliyätsishcanqui ishcan chaquin wanushga runata? Tsaynog aliyätsinayquipäga ¿pitag gamcunata cachamushushcanqui?” 8Tsauraga Santu Espíritu valorta goptin Pedro caynog nergan: “Israel mayor runacuna, mayapäcamay. 9Ishcan chaquin wanushga runata imanogpa aliyätsishgätapis musyayta munapäcuptiquega canan tantyatsishayqui imanogpa aliyätsishgätapis. Paytaga aliyätsishcä Nazaret marcapita cag Jesuspa jutinchömi. Jesustami gamcuna crucificaypa wanutsipäcushcanqui. Tsaynog wanutsipäcuptiquipis paytaga Tayta Diosnintsimi cawaritsimushga. Tsayta musyapäcuy gamcuna y Israelcho tag lapan runacunapis. 11Tsaymi Tayta Diosnintsipa palabrancho Jesuspag caynog niycan: ‘Wayi sharcatsegcuna: “Manami alitsu cay rumi” nir jitariycuptinpis wayi esquïnaman cimientupag tsay rumi churashganami caycan.’ 12Tsaymi Jesucristo japalan salvamagnintsi caycan. Manami paypita más jucga cantsu salvamänantsipag.” 13Tsauraga ishcan apostolcuna mana mantsacuypa wilacäriptinmi autoridäcuna quiquinpura caynog nipäcorgan: “Paycunaga shumag mana estudiashga caycar ¿imanogpatag tsaynog ali wilacärin?” Tsaynogpami tantyacärergan Jesuspa discïpuluncuna cashganta. 14Tsaymi imata niytapis mana camäpacorgantsu, tsay aliyätsishgan runa tsaycho captin. 15Tsauraga Pedruta y Juanta wagtaman jorgarcatsir quiquinpura wilanacärergan caynog nir: “¿Imatatag rurashun paycunata? Jerusalencho tag lapan runacunami musyan tsay runata aliyätsishganta. Tsaytaga manami ñëgashwantsu. 17Waquin marcacunachöpis tsay aliyätsishgan mana mayacänanpag paycunata mandashun cananpitaga Jesuspita pitapis manana wilapänanpag.” 18Tsaynog wilanacurcurmi apostolcunata wagtapita gayarcatsimur caynog nipäcorgan: “Canan junagpitaga ama pitapis Jesuspita wilapanquitsu ni yachatsinquitsu.” 19Niptinmi Pedro y Juan caynog nipäcorgan: “Shumag tantyacäriy, taytacuna. Manami alitsu canman Tayta Diosnintsita cäsucunäpa trucan gamcunata cäsucuptëga. 20Ricapäcushgäta mayapäcushgätaga nogacuna pitapis wilapäshagmi.” 21Ishcan chaquin wanushga runata aliyätsishganpita lapan runacuna Tayta Diosnintsita alabaptinmi autoridäcuna paycunata manana castigargannatsu. Tsaypa trucanga caynog nergan: “Tsaynogla wilacur puriptiquega castigashayquimi.” Tsaynog anyaparcurmi cacharergan. 22Jesuspa munayninwan sänag runaga chuscu chunca (40) watapita masnami cargan. 23Pedro y Juan carcilpita yargurirna aywapäcorgan waugui-panicuna juntaraycashgan wayiman. Paycunatami wilapargan mandag cüracuna y Israel mayor runacuna jurapashganta. 24Tsaynog wilapaptinmi lapanpis Tayta Diosta manacärergan caynog nir: “Tayta Dios, gammi camashcanqui jana patsatapis, cay patsatapis, lamartapis y lapan imacunatapis. 25Santu Espiritupa munayninwanmi rey Davidta tantyatsishcanqui caynog nir escribinanpag: ‘¿Imanirtag runacuna rabiashga carcaycan? ¿Imanirtag manacagcunata wilanacärin? 26Tsaynoglami más mandag autoridäcunapis juntacaycur wilanacärin Tayta Diospa contran y cachamushgayqui salvacogpa contranpis sharcapäcunanpag.’ 27“Rey David escribishgancho nishgannoglami Herodispis, Poncio-Pilätupis, Israel mayëcunapis y may-tsaypita shamog runacunapis cay Jerusalén marcacho juntacargan cachamushgayqui Jesucristupa contran sharcapäcunanpag. 28Paypa contran sharcunanpag cashgantaga unaypita-patsami musyashcanqui. 29Cananpis autoridäcuna jurapämashganta ricaycanquimi, Tayta Dios. Gamlamanmi nogacuna yäracärë. Canan valorta goycalämay, wilacuyniquita mana mantsacuypa wilacärinäpag. 30Yanapaycalämay Jesucristupa jutincho gueshyagcunata aliyätsinäpag y milagrucunatapis rurapäcunäpag.” 31Tayta Diosta manacuyta usharcuptinmi juntaraycashgan wayi sicsicyargan. Tsaymi Santu Espíritu paycunata valorta gorgan Jesucristupa wilacuyninta mana mantsacuypa wilacärinanpag. 32Tsaycho Jesucristuman lapan yäracogcuna, atsca carpis, tsay yarpaylami capäcorgan. Quiquincunapag quëdatsicunanpa trucanga lapantami aypunacäreg. 33Mana mantsacuypami apostolcunaga Señornintsi Jesucristo cawarimushganta wilacäreg. Jesucristuta chasquicogcunata Tayta Diosnintsi lapanchöpis shumagmi yanapargan. 34Paycunaga manami mayganpis muchorgantsu. Muchuycho pipis mana cananpagmi chacrancunata wayincunata ranticuycur tsay guellayta apostolcunaman apapäcog. Paycunanami muchuycho cagcunata aypupäcog nistashganman-tupu. 36Tsaynoglami rurargan José jutiyog runapis. Pay cargan Leví castami. Tsaynogpis cargan Chipre islapitami. Paypa cuyay jutintami apostolcuna churapargan “Bernabé” nir. Tsay jutega “cuyapäcog runa” ninanmi. 37Paypis chacranta ranticuycurmi apostolcunaman guellayta apargan paycunana tsay guellaywan wactsacunata yanapananpag.
Copyright
Learn More


text:
1Kaykunan Esaupa mirayninkuna, paymi Edom nisqallataq. 2Esauqa casarakurqan Canaán warmikunawanmi: Het runa Elonpa ususin Adawan, Hev runa Zibeonpa churin Anaq ususin Aholibamawan, 3Ismaelpa ususin Basematpiwan, payqa Nebaiotpa pananmi karqan. 4Adaqa Esaupaq wachakurqan Elifazta, Basemat-taq wachakurqan Reuelta, 5Aholibamataq wachakurqan Jeusta, Jaalamta, Coretawan. Chaykunan Esaupa churinkuna karqan, Canaán suyupi paypaq naceqkuna. 6Esauqa pusarikurqan warminkunata, wawankunata, wasinpi kaq llapa runatapas, hinallataq llapa uywankunatapas, Canaán suyupi lliw ima hayk'a tarisqantawan, hinaspanmi wak hallp'aman ripurqan wawqen Jacobmanta t'aqakuspa. 7Jacobwan Esauwanqa askha kaqniyoqmi karqanku, chaymi manaña kuska tiyayta atiqkuchu, tiyasqanku hallp'apas manaña aypaqchu uywankupaq. 8Chaymi Esauqa Seir orqo-orqopi tiyarqan. Esauqa Edom nisqallataqmi karqan. 9Kaykunan Edom runakunaq taytan Esaupa mirayninkuna, paykunan Seir orqo-orqopi tiyarqanku. 10Kaykunan Esaupa churinkunaq sutin: Esaupa warmin Adaq churin Elifaz. Hukkaq warmin Basematpa churintaq Reuel. 11Elifazpa churinkunataq karqan: Temán, Omar, Zefo, Gatam, Cenazpiwan. 12Elifazpa tiyaqmasin Timnataq paypaq wachakurqan Amalecta. Paykunan Esaupa warmin Adaq nietonkuna karqan. 13Reuelpa churinkunataq karqan: Nahat, Zera, Sama, Mizapiwan. Paykunan Esaupa warmin Basematpa nietonkuna karqan. 14Zibeonpa churin Anaq ususin Aholibamataq Esaupaq wachakurqan Jeusta, Jaalamta, Coretawan. 15Kaykunan Esaupa ayllunkuna ukhupi kamachikuqkuna: Esaupa phiwin Elifazpa churinkuna: Temán, Omar, Zefo, Cenaz, 16Gatam, Amalecpiwan. Chaykunan karqan Adaq churinkuna, Edom suyupi Elifazpa ayllunpi kamachikuqkuna. 17Kaykunataq Esaupa churin Reuelpa churinkuna: Nahat, Zera, Sama, Mizapiwan. Chaykunan karqan Basematpa churinkuna, Edom suyupi Reuelpa ayllunpi kamachikuqkuna. 18Kaykunataq Esaupa warmin Aholibamaq churinkuna: Jeús, Jaalam, Corepiwan. Chay kamachikuqkunan nacerqanku Anaq ususin Aholibamanta. 19Chaykunan karqan Esaupa ayllunkuna, kamachikuqninkunapas. Payqa Edom nisqallataqmi karqan. 20Kaykunan Hor runa Seirpa ayllunkuna, chay hallp'api tiyaqkuna: Lotán, Sobal, Zibeón, Aná, 21Disón, Ezer, Disanpiwan. Chaykunan Hor runakunaq kamachikuqninkuna, Edom suyupi Seirpa churinkuna. 22Lotanpa churinkunan karqan: Horiwan Hemamwan, Timnataq Lotanpa panan karqan. 23Sobalpa churinkunan karqan: Alván, Manahat, Ebal, Sefo, Onampiwan. 24Zibeonpa churinkunataq karqan: Ajawan Anawan. Chay Anaqa taytanpa asnonkunata michishaspa ch'inneqpi ruphashaq pukyukunata tariqmi karqan. 25Anaq churinmi karqan: Disón, ususin Aholibamapiwan. 26Disonpa churinkunan karqan: Hemdán, Esbán, Itrán, Queranpiwan. 27Ezerpa churinkunan karqan: Belhán, Zaaván, Ahanpiwan. 28Disanpa churinkunan karqan: Uzwan Aranwan. 29Hor ayllukunapi umallikunan karqan: Lotán, Sobal, Zibeón, Aná, 30Disón, Ezer, Disanpiwan. Paykunan karqanku, Seir hallp'api Hor ayllupi kamachiqkuna. 31Israel runakuna ukhupi manaraq rey kamachikushaqtinmi, Edom suyupi kamachikuq reykunan kaykuna karqan: 32Beorpa churin Belan kamachikurqan, llaqtanpa sutintaq Dinaba karqan. 33Bela wañukapuqtintaq, rantinpi kamachikurqan Bosrapi tiyaq Zeraq churin Jobab. 34Jobab wañukapuqtintaq, rantinpi kamachikurqan Temán hallp'api tiyaq Husam. 35Husam wañukapuqtintaq, rantinpi kamachikurqan Bedadpa churin Hadad, Moab hallp'api Madianta atipaq, llaqtanpa sutintaq Avit karqan. 36Hadad wañukapuqtintaq, rantinpi kamachikurqan Masrecapi tiyaq Samla. 37Samla wañukapuqtintaq, rantinpi kamachikurqan Eufrates qaylla Rehobotpi tiyaq Saúl. 38Saúl wañukapuqtintaq, rantinpi kamachikurqan Acborpa churin Baal-hanán. 39Baal-hanán wañukapuqtintaq, rantinpi kamachikurqan Hadar, llaqtanpa sutintaq Pau karqan, warminpa sutintaq Mehetabel, Matredpa ususin, Mezaabpa nietan. 40Esaupa kamachikuqninkunaq sutinkun karqan mirayninkuman hina, tiyanankuman hina kaykuna: Timna, Alva, Jetet, 41Aholibama, Ela, Pinón, 42Cenaz, Temán, Mibzar, 43Magdiel, Irampiwan. Chaykunan karqan Edompa kamachikuqninkuna, hap'ikapusqanku hallp'api tiyanankuman hina. Edomqa kikin Esaumi, paymi Edom runakunaq taytan.
Copyright
Learn More


text:
1Chaypita sujta junajta Pedruta, Santiaguta, Santiagupa wauguin Juanta pushacurcur, puntaman Jesús jigaran. 2Puntaçhu quimsan purïshijnincunalla ricapaycaptin, achic-achicyaycajman Jesús ticracuriran. Inti-jinaraj jajllan achic-achicyäcurcuran. Müdananpis yuraj llutpiman ticracuriran. 3Unay willacuj Moiséswan Elíaspis ricariparcur, Jesúswan parlaycaran. 4Chaura Pedro niran: ‹‹Tayta Jesús, cayçhüga alli juyäcuymi. Munaptiqui, quimsa tacmata rurarishaj: jucta jampaj, jucta Moiséspaj, jucta Elíaspaj.›› 5Pedro rimaycaptillan, quimsanta achic-achicyaycaj pucutay chapacurcuran. Pucutay rurinpitana Tayta Diosninchi nimuran: ‹‹Jesúsga cuyay Wawämi. Shungüman tincun. Shiminta wiyacuy.›› 6Rimamushanta wiyar, purïshijnincuna manchariywan pampaman llashtacaycäriran. 7Paycunata yataycur, Jesús niran: ‹‹Jatariy. Ama manchariychu.›› 8Niptin, ricaçhacurishançhu quiquillantana Jesústa ricaran. Pipis mana carannachu. 9Puntapita yarpaycämushançhu purïshijnincunata Jesús willaparan: ‹‹Tayta Diosninchi caçhamasha. Canan ricashayquita pitapis ama willapanquichu wañushäpita manaraj cawarimushäcaman›› nir. 10Chaynuy niptin, paycuna tapuran: ‹‹¿Imanirtaj Moiséspa shiminta yaçhajcuna willacun: ‹Elías shamushanpitaraj Washäcuj shamunga› nir?›› 11Chaura Jesús niran: ‹‹Au, rasunpa Elías cutimur, runacunata anyapanga Tayta Diosninchipa shungun munashannuy cawananpaj. 12Chaypis tantiyacunquiman. Elías mayna shamusha. Shamuptinsi, runacuna mana ricsij-tucur shimintapis mana çhasquiranchu. Manchäga shungun munashallanta ruraran. Elíasta ñacachishan-jina ñacachimanga Tayta Diosninchipa caçhan caycaptïsi.›› 13Chayrämi purïshijnincuna tantiyacuriran Elíaspaj rimar, Ushyachicuj Juanpaj rimaycashanta. 14Puntapita yarpur runacuna juturpashanman çhayaptin, juc runa Jesúspa ñaupanman jungurpacuycuran: 15‹‹Tayta, llaquipämar yanapaycallämay, ari. Wamräta wañupay charin. Juyupa ñacan. Ninamanpis, yacumanpis yaparir-yaparir tunin. 16Waquin purïshijniquicunata mañacurä allchacächinanpaj. Ichanga mana camäpacuranchu›› nir. 17Jesúsna niran: ‹‹Jamcuna Tayta Diosninchiman mana yupachicunquichu. Juchallaçhüpis arunqui. ¿Imaycamanraj tantiyachishayqui? Mana yupachicamaptiquim, yamacashcäna.›› Wamrapa papänintana niran: ‹‹Wamrayquita mä, apamuy.›› 18Wamranta çhayachiptin Jesús piñacuptin, wamrata supay caçhariycuran. Wamrana allchacash ricacuran. 19Chaypita purïshijnincuna pacayllapa Jesústa tapuran: ‹‹¿Imanirtaj nuwacuna supayta jarguyta mana camäpacushcächu?›› nir. 20- 21Chaura Jesús niran: ‹‹¿Imanirtaj Tayta Diosninchiman mana yupachicunquichu? Sumaj tantiyacunquiman. Yangallapis yupachicurga, tagay jatun puntata ninquiman: ‹Caypita washaman witicuy.› Niptiqui, änir witicunman. Imapis sasa mana cangachu. (Chay-niraj supayta ayünunpawan Tayta Diosninchita mañacurraj jargunqui.››) 22Galilea quinranpa puriycashançhu purïshijnincunata Jesús niran: ‹‹Tayta Diosninchi caçhamasha. Chaypis juc runa charimar, juyu runacunapa maquinman çhayachimanga. 23Paycunana wañuchimanga. Quimsa junajtam ichanga cawarimushaj.›› Niptin, purïshijnincuna juyupa llaquicuran. 24Cafarnaún marcaman purïshijnincunawan Jesús çhayaptin, jillayta shuntajcuna Pedruta tapuran: ‹‹Mandajniqui, ¿manachu jillayta çhuran Tayta Diosninchipa wasinpaj?›› nir. 25Pedruna niran: ‹‹Au. Çhuran.›› Wasiman cutir mana rimaptinraj, Jesús tapuran: ‹‹Simón Pedro, cay pachaçhu caycaj auturdäcuna, ¿pitataj jillayta çhurachin: castancunatachu, jäpa runacunatachu?›› 26Tapuptin, Pedro niran: ‹‹Jäpa runacunatam.›› Jesúsna niran: ‹‹Chaura castancuna jillayta mana çhuranchu, ¿au? 27Ima captinpis, jillayta çhurachij mana ullgüpämänanchipaj çhurashun. Juclla yacuman ayway. Punta-caj piscädu charishayquipa shiminta quiçharir, juc jillayta tarinquipaj. Ishcaninchipaj jillayta çhuray.››
Copyright
Learn More


text:
1Chaymantami simanapa punta diyanpiqa, chay warmisitakunaqa allaq allaqla riranllapa Jesu's pampakashanmanqa, chay mishki mutkiypaqla rimidyitukunata kamkachishanllapata apar. Chaynullami wakin warmikunapis paykunawan riranllapa. 2Chayman ch'atinllapaqa, chay uch'kuta kirpasha kusa atun rumiqa manana tayashanpinachu kasha karan. 3Chaymi chayman yaykurqa manana tariranllapanachu Amitunchik Jesuspa kwirpuntaqa. 4Chayna chayta rikarqa, kusalata yarpupakuranllapa. Chaykamanmi ishkay runakuna kusa llipyalla yuraq mudanayjun paykunapa pullan shaqta rikaranllapa. Chaymi alliplata manchakuranllapa. 5Chaynu manchakushanllaparaykumi, tukuynin qunqurikur pachaman pukch'iraranllapa. Piru chay llipyaraqlla runakunaqa niranllapa paykunataqa: --¿Imapaqtaq kawsaq runapaqqa, maskakunkillapa wanushakunapa pampakashanpiqa? 6Manami kaypinachu. Kawsamushanami. Yarpuyllapa qamkunawan pulla kar Galileapi willashushanllapata. 7¿Manachu nishuranllapa: Dyusmanta Shamuq Runataqashi uchasapakunapa makinman qukutinllapa wanuchiyanqallapa; chaymanta kimsa diyamantaqa kawsamuyanqa nir? 8Chaymi, chaynu nitinqa, chay warmikunaqa yarpuranllapa Jesu's willashanllapata. 9Chaymanta Jesu's pampakashanmanta tikrakarllapaqa, unsi apustulninkunata, chaynulla wakinkunatapis willaranllapa. 10Chaynu Jesuspa apustulninkunata willaqkunaqami kaykuna karanllapa: Mari'a Magdalena, Juana, Santiagupa maman Mari'a, wakin warmikuna ima. 11Piru chay apustulkunata willatinllapaqa, mana kriyiranllapachu. Ashwan wak warmikunaqa yaruyasha kanqa nir yarpuranllapa. 12Chaynu niyatinllapamapis, Pedruqa wasimantaqa lluqshimur riran kallpaylla Jesu's pampakashanmanqa. Chayman ch'ar uch'ku ruriman chapakurqa, mana imatapis rikaranchu. Ashwan Jesu's pillukashan rach'palana chaypiqa usurayasha karan. Chaynuta rikarqami kusa dispantakashalla qashan wasinman tikrakamuran. 13Chay diyallapimi Jesuspa ishkay yach'akuqninkuna riranllapa Emaus pwibluman. Chay pwibluqami, Jerusalenmantaqa yaqqa ishkay urasma kasha kanqa. 14Chay paykunaqa, tukuy ima pasashanta parlaqnu riyaranllapa. 15Chaynu parlar ima riyatinllapaqa, Jesusqa pay paylla paykunamanqa qimikar pullanllapa riq qallariran. 16Chayna, rikarmapis paykunaqa mana riqsiranllapachu, nawinllapa bindakasha yupay kashanrayku. 17Chaymantaqa Jesusqa paykunataqa tapuran: --¿Imatataq qamkunaqa kusata parlaqnu riyankillapa nantaqa? Chaynu nitinqa, paykunaqa sharanllapa llakishala. 18Chaymantaqa uknin Cleofas shutiqqa niran: --Tukuy runakunami yach'anllapa kay diyakuna Jerusalenpi pasashanta. ¿Qamlachu mana yach'anki chaykunataqa, furastiru kashaykirayku? 19Chaynu taputinqa, paypis kaynu nir paykunataqa tapuran: --¿Imataq pasasha? Paykunaqa niranllapa: --Nazaretmanta Jesuspaqmi parlayanillapa. Chay runaqami Dyusninchikpaqqa uk puytiq rimaqnin kaq, rimayninpi, ima ruraykunapimapis. Chaynulla tukuy runakunapa naypanpimapis kusa allin kaq. 20Chay paytaqami kurakunapa mantaqninkuna, nuqakunamanta karguyjun runa masiyllapa, paytaqa uchachar qukuran kruspi klabar wanuchinanllapapaq. 21Nuqakunaqami alliplata paypi yarpur yarakuyarayllapa, pay washayanqa nasyunniyllapata nir. Piru, kimsa diyapaqnamiri payta wanuchishanllapaqa. 22"Piru wakin warmikuna, nuqakunawan pulla kaqkunaqami manchachimashallapa, paykuna amsaqlla Jesu's pampakashanman risha kar. 23Chayshi paykunaqa Jesuspa kwirpunta mana rikarchu tikrakamuranllapa wasinmanqa. Chaymi paykunaqa parlamashallapa, paykunamanqashi angelkuna rikarir, Jesusqashi kawsayan nisha nir. 24Chaynu nimatinllapa, wakin kriyiq masiyllapakunaqa riranllapa Jesu's pampakashanmanqa. Chay pampakashanman ch'arqashi chay warmisitakuna nishannulla, Jesustaqa mana rikaranllapachu". 25Chaynu chay runakuna nitinqa, Jesusqa niran: --¡Qamkunaqa mana das intrakaq runachu kankillapa! Chaynu karmi Dyuspa tukuy rimaqninkuna nishankunataqa, mana dasqa kriyinkillapachu. 26¿Manachu yach'ayankillapa, Dyuspa Akrashan Cristunqa manaraq mantakuyarqa, chaynuraqmi qischakananpaq karan nirqa? 27Chaynu nirqa kusa shumaqta intrachiq qallariran chay runakunataqa, Dyus nitin iskribikashakunapi paypaq nishankunata. Chaynumiri Moise's iskribishanmanta qallarir, Dyuspa tukuy rimaqninkuna iskribishankunata willaran paykunataqa. 28Chaynu nirqa chay pwiblu riyashanllapaman ch'arqa, Jesusqa naypaqman riq yupay tukuran. 29Chaynu tukutinmi, paykunaqa Jesustaqa kusata rugaranllapa, kaynu nir ima: --Nuqakunawan kaylapi kiday. Chaqa tardina, tutapayannami. Chaynu niyatinllapaqa, Jesusqa yaykuran ruriman, paykunawanna chaypi kidananllapapaq. 30Chaymanta misapina tayatinllapaqa, Jesusqa makinpi tantata aypar Dyusta payji nirqa, ch'aypinmanta pakir paykunataqa quran. 31Chaynu qutinqa, chay kutilla chay runakuna chiqapta kwintachakarnaqa, Jesusta riqsiranllapa. Piru Jesusta riqsitinllapaqa, payqa das chinqaran. 32Chaymi paykunapura ninakuqllapa: "¿Manachu Dyus nitin iskribikashapi tukuy nishanta intrachimarninchik nanta shamutinqa, shunqunchikpimapis allipla shumaq aligrita yarpuranchik?" 33Chaynu nirllapami, chay kutilla ishkantin sharir tikrakaranllapa Jerusalenman. Ch'arnaqa tariranllapa Jesuspa unsi apustulninkunata, chaynulla wakin kriyiq masinkunatapis. 34Chaypi tantanakusha taqta taritinllapaqa, chay wasipi taqkunaqa niranllapa: --Alliptamiri Amitunchik Jesusqa wanushanmantaqa kawsamusha. Simonmanmi rikarisha payqa nir. 35Chaynu nitinllapami chay ishkaykunapis imanu nanta riyatinllapa pasashanta, chaynulla imanu tantata ch'aypinmanta pakitin Jesusta riqsishanllapata ima parlaranllapa. 36Paykunaqami chayllapaq alliplata parlayaranllapa. Chaynu parlayatinllapaqa ashwan Jesusqa illaqmanta paykunapa ch'aypinllapaman shar kaynu nir saludaran: --Kusa shumaqmi kankillapa nir. 37Chaynu nitinqa, paykunaqa alliplata manchakuranllapa, ayata rikayanchikllapa nir yarpur. 38Chaynu yarpuyatinllapamapis Jesusqa niran: --¿Imapaqtaq qamkunaqa manchakushaykillapa? ¿Imapaqtaq manaraq allita nuqapiqa kriyinllapa? 39Rikayllapa makiykunata, ch'akiykunata. Nuqallami kani. Kanan kamamarllapa yach'ayllapa: Uk ayaqa mana aychayjunchu, mana tulluyjunchu. Qamkuna rikamashaykillapanumi nuqaqa aychayjun, tulluyjun ima kani. 40Chaynu nirqa chay kutilla, ch'akinta makintapis rikachiran paykunataqa. 41Piru paykunaqa kusala aligri karmapis mana kriyiranllapachu kusa dispantakashalla kashanllaparayku. Chaymi Jesusqa niran: --¿Mikunaykillapaqachu imalaqa kan kaypiqa? nir. 42Chaynu nitinqa paykunaqa quranllapa piskadu kankakashata, [panalwan]. 43Qutinllapaqa payqa aypar mikuran, paykunapa naypanpi. 44Chaymantaqa paykunataqa niran: "Nuqataqami kaynu pasamasha, imanutaq qamkunawan kar willashurayllapa chaynullata. Nuqami nishurayllapa, imanumi Moise's iskribishankunapi, Dyuspa rimaqninkuna iskribishankunapi, Salmos librupipis nuqapaq nishankunaqa kumplikayanqa nir. Chaymi chay nishanllapanulla pasamasha". 45Chaynu nirmi paykunataqa allita intrachiran, chay iskribikashakunapi nishantaqa. 46Kaynumi niran: "Iskribikashakunapimi nin: Dyuspa Akrashan Cristunqashi kusata qischakar wanuyanqa. Chaymanta kimsa diyamantaqa kawsamuyanqa nir". 47Niranpismi: "Jerusalenmanta qallarirshi tukuy pachapi paypa shutinpi yach'achikunqallapa. Chaynu yach'achikutinllapashi tukuyla kriyir uchanllapakunata dijatin Dyusqa pirdunanqa. 48Qamkunaqami tukuy kaykunapaqqa uk tistigu kankillapa. 49Chaymi nuqaqa qamkunamanqa kach'amushaq Taytay Dyus arnishushanllapata. Piru qamkunaqa kay Jerusale'n pwiblupi kidaskiyllapa, unaq syilumanta arnishushanllapa pudir qamkunaman shamunankaman" nir. 50Chaynu nir imaqa, Jesusqa chay Jerusale'n pwiblumantaqa, paykunata lluqshichir aparan Betania pwiblukaman. Chaypiqami makinta unaqman alsar bindisiran paykunataqa. 51Chaynu bindisiqnumi, paykunamantaqa unaq syiluman apakaranna. 52Chaymantami paykunaqa Jesusta kusata adurar imaqa, tikrakaranllapana Jerusalenman kusa aligrila. 53Chaymiri maydiyapis, Dyusta adurananllapa wasipiqa, Dyusta alabar ima taranllapa. Chaynumi kanqa.
Copyright
Learn More


text:
1Hinallataq Josepa kurak churin Manasés aylluman sorteopi hallp'ata qorqanku. Manasespa kurak churinmi karqan Galaadpa taytan Maquir, allin maqanakuq qhari, paymanmi Jordán mayu inti lloqsimuy ladopi Galaad hap'iyta Basán suyutawan qorqanku. 2Manasespa wakin mirayninkunataq inti haykuy ladopi hallp'ata chaskirqanku, paykunan karqanku Josepa nieton Abiezerpa, Helecpa, Asrielpa, Shehempa, Heferpa, Semidaqpa mirayninkuna. 3Huk runan karqan Zelofehad sutiyoq, taytantaq karqan Hefer, machulankunataq Galaad, Maquir, Manasespiwan. Paypaqa manan qhari wawan karqanchu, aswanpas phisqa ususinkunallan: Maala, Noa, Hogla, Milca, Tirsapiwan. 4Paykunataq rirqanku sacerdote Eleazarman Josuemanwan llaqta umalli runakunamanwan, hinaspan nirqanku: –Señor Diosmi Moisesta kamachirqan ñoqaykumanpas hallp'akunata qowanankupaq aylluykumanwan kuskata, nispa. Chaymi Josueqa Señor Diospa kamachikusqanman hina ayllunkumanwan kuskata hallp'ata qoykapurqan. 5Chhaynapin Manasés aylluqa Jordán mayu inti lloqsimuy ladopi Galaad hap'iyta Basantawan chaskirqan, chaymantapas chaskillarqantaqmi chunka t'aqa hallp'akunatawanraq, 6Manasespa ususinkuna qharikunawan kuska hallp'ata chaskisqankuraykun, Galaad hap'iyqa Manasespa wakin mirayninkunapaq karqan. 7Manasés ayllu hallp'ataq karqan Asermanta Shehem inti lloqsimuy ladopi Micmetatkama, chaymantataq qorpanqa uray ladoman aysakurqan Tapuapi pukyukama. 8Hinaña Manasés aylluq Tapúa hallp'an karqan chaypas, kikin Manasespa qorpanpi kaq Tapúa llaqtaqa Efraín aylluqmi karqan. 9Tapuapi pukyumanta qorpaqa uraykurqan Caná mayukama. (Mayuq uray ladonpi Manasés hallp'api llaqtakunan Efraín aylluq kapurqan). Chaymantataq qorpaqa rirqan mayuq wichay lado patanta lamar-qochakama. 10Efraín hallp'ataq mayuq uray ladonpi karqan, Manasés aylluñataq mayumanta wichayman karqan. Lamar-qochataq inti haykuy ladomanta qorpa karqan. Manasespa wichay ladon qorpataq Aser aylluwan karqan, inti lloqsimuy lado wichaymantataq Isacar aylluwan karqan. 11Hinallataq Manasesman tuparqan Isacarpa, Aserpawan hallp'anpi kay llaqtakuna ayllukunantin: Bet-seán, Ibleam, lamar-qocha patapi Dor, Endor, Taanac, Meguidopiwan. 12Manasés ayllun ichaqa chay llaqtakunata mana hap'ikapuyta atirqankuchu, Canaán runakunan mana kuyuriyta munaspanku kikinpi tiyakapurqanku. 13Chaymantañan Israel runakunaqa qhepaman allin kallpayoq kapuspa Canaán runakunawan mit'anipi servichikurqanku, manataq qarqoyta atirqankuchu. 14Josepa miraynintaq Josueta nirqan: –¿Imanaqtintaq sorteaspa huk t'aqa hallp'allata qowankiku? Señor Diosmi saminchawanku, chaymi askhallaña kapuyku, nispa. 15Josuetaq paykunata nirqan: –Askhañataq qankuna kankichis, manañataq Efraín orqo-orqopas taripasunkichisñachu chayqa, sach'a-sach'ata rispa sach'akunata kumpaspa Ferez runakunaq Refaim runakunaqpiwan hallp'ankuta llank'akamuychis, nispa. 16Paykunataq nirqanku: –Chay orqo-orqopas manan aypawankuñachu. Pampapi tiyaq Canaán runakunapas Bet-seanpi ayllunkunantinpi tiyaqkunapas, Jezreel pampapi tiyaqkunapas fierro carretakunayoqmi kanku, nispa. 17Chaymi Josueqa Efraín aylluta Manasés ayllutawan nirqan: –Qankunaqa askhamá kankichis, kallpasapakunataq, chayraykun mana huk t'aqa hallp'allachu qankunapaq kanqa, 18aswanpas chay sach'akunayoq orqo-orqopas qankunaqmi kanqa, sach'akunata kumpaspa llapanpi tiyakapuychis. Canaán runakunatataq chaymanta qarqopunkichis, hinaña paykuna kallpasapa fierro carretakunayoq kanku chaypas, nispa.
Copyright
Learn More


text:
Marcos 12Mushuj Testamento Diospaj Shimi (MTDS)
Chagrata mingai tucuj runacunahuan ch'imbapurashpa yuyachishca parlomi
12 Jesusca, yuyachij parlota parlashpami, cashna yachachi callarirca: «Shuj runami paipaj allpapi uvasta tarpushpaca, muyundijta pircarca. Shinallataj uvasta capina tanquetapish, tucui chagrata chapangapaj torretapishmi rurarca. Chai q'uipaca, shuj chacarerocunaman mingashpa, caru llajtaman rircallami. 2 Uvasta pallana punllacuna pajtajpimi, pai japina cashcata chaupimuchun chagrajcunapajman shuj servijta cacharca. 3 Ashtahuanpish chai servij runataca, japishcahuan macashpami, chushaj maquillata tigrachishpa cacharcacuna. 4 Cutinllataj shujtaj servijta cachajpica, paitapish rumicunahuan umata p'aquishpami, pinganayajta c'amishpa cacharcacuna. 5 Cutin shujtajta cachajpicarin, japishpa huañuchircacunami. Chai q'uipaca, shujtaj achcacunata cachajpipish, shujcunataca macarcacunami, shujcunataca huañuchircacunami. 6 Tucuicunapaj q'uipaca, paipaj shujlla c'uyashca churitami, cachana tucurca: “Ñuca churitatajca manchangacunami” nishpami, paita cacharca. 7 Ashtahuanpish chagrajcunaca, paicunapuralla tandanacushpami: “Cai tucuitaca paimari japinga, pai japina cashcataca ñucanchij tucuita japingapaj, shamuichij huañuchishunchij” ninacurcacunami. 8 Chashna nishpaca, japishcahuan huañuchishpami, chagramanta llujshichishpa canllaman shitarcacuna.
9 Chashna ruraj runacunataca: ¿Chagrayujca imatashi ruranga? Chaicunataca tucuicunata huañuchishpami, paipaj chagrataca shujtajcunaman cunga.
10 ¿Cashna quillcashcataca manachu reźashcanguichij?
“Huasichijcuna shitashca Rumillatajmi,
huasichinapaj callari esquinapi churana Rumi tucushca.
11 Chaitaca, Mandaj Diosllatajmi chashna rurashca.
Chaica ñucanchijpajca, tucuimanta yalli sumajmari ricurin”» nircami.
12 Chai yuyachij parlohuanca, paicunallatataj nicushcata entendishpami, huañuchingapaj japinata yuyarcacuna. Ashtahuanpish tandanacushca gentecunata manchashcamantami, saquishpa rircallacuna.
Cesarman cuna impuestomanta tapushcami
13 Chai q'uipaca fariseocunamantapish, Herodesta catijcunamantapish huaquincunatami, Jesusta tapuchun cacharcacuna. Mana allita nijpica, chaillahuantaj juchachingapajmi, tapuj tucuchun cacharcacuna. 14 Paicuna shamushpami:
–Yachachij, quiquinca mana manchashpa imatapish cashcata, alli yachachij cashcataca yachanchijmi. Chaimantami, mana pipaj ñahuita ricushpalla, ashtahuanpish Diospaj Ñantaca, cashcatataj yachachingui. ¿Quiquinca imatataj ningui, Cesarman impuestota cunaca allichu, manachu alli? ¿Cunachu canchij, manachu cuna canchij?– nishpa tapurcacuna.
15 Ashtahuanpish Jesusca, jayaj shunguhuan chashna tapucujta yachashpami:
–¿Ima nishpataj pandachisha ninguichij? Ricungapaj shuj cullquita apamuichij– nirca.
16 Shuj cullquita apamujpi:
–¿Caipica pipaj ñahuitaj, pipaj quillcataj tiyacun?– nishpa Jesús tapujpica, paicunaca:
–Cesarpajmi– nircacunami.
17 –Shinashpaca, Cesarpajtaca Cesarman cuichij, Taita Diospajtaca Taita Diosman cuichij– nishpa Jesús cutichijpica, achcatami mancharircacuna.
‘¿Huañushcacunaca causaringachu?’ nishpami tapushcacuna
18 Chai q'uipami, ‘Huañushcacunaca mana causaringachu’ nij saduceocuna Jesuspajman shamushpaca, cashna tapurcacuna:
19 –Moisesca, cashna nishpamari quillcashpa saquishca: “Huauquicunayuj maijan runa, manaraj huahuata charishpa huañungachari. Saquirij huarmihuanca, paipaj huauquillataj caźarashpa, huahuacunata charichun. Chai huahuacunaca, huañuj huauquipaj huahuacunami canga” nishcami. 20 Ñucanchijpurapica, canchis huauquindijmi tiyarca. Punta huauqui caźarashpami, manaraj huahuacunata charishpa huañurca. 21 Saquirij huarmihuan q'uipa huauqui caźarashpapish, manaraj huahuacunata charishpallatajmi huañurca. Cati huauquicunapish chai huarmihuan caźarashpaca, chashnallatajmi tucurca. 22 Tucui canchis huauquindij huashan chai huarmihuan caźarashpaca, maijanpish huahuacunata mana charircachu. Chai q'uipaca, chai huarmipish huañurcami. 23 Huañushcacuna causari punllapi chai huauquindijcuna causarishpaca, ¿maijanshi chai huarmitaca japinga? Tucui canchistajmari, chai huarmihuan caźararcacuna– nircacunami.
24 Chashna nijpica, Jesusca cashnami nirca:
–Cancunaca, Dios Quillcachishcapi ima nishcatapish, Taita Dios tucuita rurai tucushcatapish mana yachashpami pandaricunguichij. 25 Huañushcacunapaj chaupimanta causarimui punllapica, mana caźarangacunachu, mana caźarachingacunachu. Paicunaca, jahua pacha angelcuna shinami canga. 26 Huañushcacuna causarinamantaca, Taita Diosllatajmi zarza yura rupacunmanta rimashpa cashna nishca: “Ñucaca Abrahampaj, Isaacpaj, Jacobopaj Taita Diosmi cani” nishcami. ¿Manachu chaitaca, Moisespaj Librollapitaj reźashcanguichij? 27 Chaita ricujpica, Taita Diosca mana huañushcacunapaj Dioschu, ashtahuanpish causajcunapaj Diosmi. Chaitami cancunaca, achcata pandaricunguichij– nircami.
Tucuimanta yalli jatun mandashcami
28 Mandashcata yachachijcunapuramanta shujmi, paicuna parlanacucujtapish, Jesús alli cutichijtapish uyarca. Chaimantami Paipajman c'uchuyashpaca:
–¿Mandashcacunamantaca maijantaj tucuita yallica?– nishpa tapurca.
29 Jesusca, cashna nishpami cutichirca:
–Tucui mandashcacunamanta yallica caimari: “Uyaichij israelcuna, ñucanchijta Mandaj Diosca, Paillami Mandaj can. 30 Canta Mandaj Diostaca tucui shunguhuan, tucui almahuan, tucui yuyaihuan, tucui fuerzahuanpish c'uyangui” ninmi. Caimi, tucui mandashcacunamanta yalli. 31 Cai mandashcapaj cati cajpish, caiman rijchajllatajmi. Chaipish: “Can quiquinta c'uyarij shinallataj shujtajcunatapish c'uyangui” ninmi. Cai ishqui mandashcacunamanta yallica, mana tiyanchu– nircami.
32 Chashna nijpimi, Mandashcata yachachijca cashna nirca:
–Allimi Yachachij, can nishcaca chashnatajmi: “Diosca Shujllami, Pai shina shujtajca mana tiyanchu.” 33 Chashnallataj Pai Diosta tucui shunguhuan, tucui yuyaihuan, tucui almahuan, tucui fuerzahuan c'uyanapish, shujtajcunata quiquinta c'uyarij shinallataj c'uyanapish animalcunata Diosman cushpa huañuchishpa rupachinata yalli allimari– nircami.
34 Yachashcata alli yuyarishpa cutichijpimi, Jesusca:
–Canca, Taita Dios mandacunman yaicunapajca, mana carupichu cangui– nirca.
Chashna nijpica, pipish mana ashtahuan tapui tucurcachu.
¿Cristotaca pipaj Churi cashcatataj yuyanguichij?
35 Diospaj huasipi Jesús yachachicushpaca, cashnami nirca:
–¿Ima nishpataj Mandashcata yachachijcunaca, Cristotaca “Davidpaj Churimi” nincuna? 36 Riquichij, jucha illaj Espíritu yuyaita cujpimi, Davidca:
“Mandaj Diosca, Ñucata Mandajtaca:
‘Canta p'iñajcunata, Cambaj chaqui sarunapi Ñuca churangacama,
Ñuca alli ladopi tiyarilla’ ninmi” nishca.
37 Davidllatajmi, Paitaca:
“Ñucata Mandajlla” nircami.
¿Shinashpaca, ima shinataj paipaj churi cangari?– nircami.
Chaipi caj tucui caishujcunaca, ‘Allimari yachachin’ nishpami, sumajta uyarcacuna.
Mandashcata yachachijcunata, fariseocunatami Jesusca sinchita juchachishca
38 Jesús yachachicushpaca, cashnami nirca:
–Mandashcata yachachijcunataca, pajta catinguichijman. Paicunaca, pambata p'ichacujta churashpa purinatami munancuna. Plaza pambacunapipish, ‘¿Allillachu cangui?’ nichunpishmi munancuna. 39 Tandanacuna huasicunapipish, micungapaj tandanacuicunapipish puntapi tiyarinallatami munancuna. 40 Ashtahuancarin viuda huarmicunapaj huasicunatapish, quichushpa millpujcunami. Chashna cashpapish alli ricuringapajca, unaitami Diosta mañaj tucuncuna. Tucui chaimantaca, paicunami ashtahuan jatun llaquita japingacuna– nircami.
Shuj viudami Diospajca tucuicunata yalli churashca
41 Jesusca, Diosman cullquita cushpa churana ch'imbapurapimi, gentecuna cullquita churajta ricushpa tiyacurca. Charijcunacarin achcacunami, achcata churarcacuna. 42 Ñapish shuj huajcha viuda shamushpaca, pai tucui charishca ishqui quillu cullquillatami churarca. 43 Chaita ricushpami, Paipaj yachacujcunata cayashpaca, cashna nirca: «Mana nij tucunillachu, cai huajcha viudami, cullquita churanapica, tucui shujtajcunata yallita churan. 44 Tucui caicunaca, puchushcallatami churarcacuna. Ashtahuanpish paica, huajcha cashpapish, pai causanapaj tucui charishcatamari churan» nircami.


text:
1Sabá suyu reinaqa Salomonman Señor Diospa yachay qosqanwan mentasqa kasqanta uyarispanmi Jerusalenta rirqan sasa tapukuykunawan Salomonta wateqananpaq. 2Hinaspan chayarqan askha runankunapiwan, camellokunapitaq apamurqan q'apaq hawinakunata, askha qorita, umiña rumikunatawan. Salomonman asuykuspataq sonqonpi tukuy yuyaykusqankunata tapukurqan, 3hinan Salomonqa tukuy tapukusqanta kutichirqan, sinchi sasaña kaqtinpas mana sasachaspallan payqa kutichirqan. 4Sabá suyu reinaqa Salomonpa yachaynintan uyarirqan, sayarichisqan wasitapas qhawararqan. 5Hinallataq rikurqan mesanpi sumaq mikhunakunata, oficialninkunaq tiyasqan wasikunata, kamachinkunaq imayna llank'asqanta, p'achankunata, ukyana haywaqninkunata, Señor Diospa wasinpi ruphachina sacrificiota haywasqantapas, chaymi reinaqa musphaspa chiriyarqan. 6Hinaspan reyta nirqan: –Llaqtaypi kashaspayraq ruwasqaykimanta yachayniykimantawan uyarisqayqa cheqaqpunin kasqa. 7Runakunaq rimasqantaqa manan cheqaqpaqchu hap'irqani, kunanmi ichaqa ñawiykunawan rikuspa creeni. Chaywanpas qanmantaqa manan kuskantapas willawasqakuchu, yachayniykipas qhapaq kayniykipas willawasqankumantaqa ancha hatunmi kasqa. 8¡Kusisamiyoqchá warmiykikunaqa! ¡Ancha kusisqachá oficialniykikunapas! Paykunaqa qayllaykipi kaspanku uyarishallankupunin yachaysapa simiykikunata. 9¡Diosniyki Señor Dios hatunchasqa kachun! Paymi allinta qhawarirqasunki, chaymi Israel suyuta qanman hap'ichirqasunki. Señor Diosqa Israelta munakullarqanpunin, chaymi reyta churarqasunki chanin-kaywan kuskachaywan kamachinaykipaq, nispa. 10Hinaspanmi reinaqa Salomonman qorqan yaqa tawa waranqa kilo qorita, ancha askha q'apaq hawinakunata, umiña rumikunatawan. Manan Israel suyumanqa hayk'aqpas ancha askha q'apaq hawinakunata aparqankuchu, Sabá suyuq reinan Salomonman qosqanta hinaqa. 11Hinallataq Ofirmanta qori apaq Hirampa barconkuna aparqan askha sándalo kurkukunata, umiña rumikunata ima. 12Chay sándalo kurkukunamantan reyqa ruwachirqan gradaspi hap'ipakunata Señor Diospa wasinpaqpas paypa wasinpaqpas, tocaqkunapaq ruwachillarqantaq arpakunata tawtinkukunatapas. Chay sándalo kurkuqa sinchi sumaqmi karqan, manataq hayk'aqpas Israel suyumanqa chay hinata apamurqankuñachu. 13Rey Salomontaq Sabá suyu reinaman tukuy munasqanta mañakusqantawan qorqan, sapaqtataq sumaq sonqokunataqa qollarqantaq. Chay qhepatan reinaqa suyunman kutipurqan runankunapiwan. 14Salomonqa sapa watan iskay chunka iskayniyoq waranqa kilo qorita chaskirqan, 15hinallataq qhatuqkuna, wak suyukunamanta rantiqkuna, Arabia reykuna, kikin suyupi kamachikuqkunapas contribucionta qoripi pagarqanku. 16Rey Salomonqa iskay pachak hatun escudokunatan ruwachirqan, sapanka escudotataq qanchis kilo qori llaphllawan qatachirqan. 17Ruwachillarqantaq kinsa pachak huch'uy escudokunatapas, sapankatataq huk kilo kuskannin qori llaphllawan qatachirqan, hinaspa chaykunata churachirqan Líbano Sach'a-sach'a nisqa wasiman. 18Hinallataq marfilmanta huk hatun tiyanata ruwachikurqan, hinaspa chayta ch'uyanchasqa qoriwan qatachirqan. 19Chay tiyanaqa soqta pata gradasniyoqmi karqan, wasa k'iraykunan patataq muyu karqan, tiyanaq iskaynin ladonpitaq maki tawnakunan karqan, chaywan kuskataq iskay leonkunaq rikch'aynin sayasharqan. 20Kallarqantaq chunka iskayniyoq leonkuna soqtantin gradaskunaq sapanka ladonpi. Manan hayk'aqpas mayqen suyupipas chay hina tiyanataqa ruwachikurqankuchu. 21Reypa llapan vasonkunapas qorimantakaman karqan, hinallataq Líbano Sach'a-sach'a nisqa wasipi serviciokunapas qorimantakama karqan. Manan imatapas qolqemantaqa ruwarqankuchu, Salomonpa tiemponkunapi qolqe mana munasqa kasqanrayku. 22Salomonpaqa lamar-qochanta puriq barconkunan karqan, chaykunan sapa kinsa wata Tarsismanta Hirampa barconkunawan kuska chayamuqku qori, qolqe, marfil, k'usillukuna, pavo realkuna cargayoq. 23Rey Salomonqa tukuy kay pachapi reykunamanta allin qhapaq allin yachaysapan karqan. 24Lliw runakunan Salomonta rikuyta munarqanku, Diospa qosqan yachayninta uyarinankupaq. 25Watan-watanmi runakunaqa rey Salomonman rirqan, sapanka runataq sumaq sonqota aparqan: qorimanta, qolqemanta, alhajakunata, p'achakunata, armakunata, q'apaq hawinakunata, caballokunata, mulakunata ima. 26Salomonqa huñurqan waranqa tawa pachak carretakunata, chunka iskayniyoq waranqa caballokunatawan, hinaspan wakinta maqanakuypaq carretakuna waqaychana llaqtakunaman apachirqan, wakintataq Jerusalén llaqta qayllapi waqaycharqan. 27Rey Salomonqa sinchi askhatan Jerusalenpi qolqeta rumita hinaraq hunt'aykachirqan, hinallataq cedro kurkukunatapas Shefela moqo-moqopi k'ita higos sach'ata hinaraq. 28Salomonpa rantiqninkunaqa Musrimanta Ciliciamantawanmi caballokunata reypaq rantimurqanku. 29Egiptomanta rantisqa huk carretaqa soqta pachak qolqen valerqan, huk caballotaq pachak phisqa chunka. Llapan Het reykunapas Siria reykunapas rantikurqanku rey Salomonpa rantiqninkunamantan.
Copyright
Learn More


text:
1Ajinamanta Jesús yachachisqasninwan chayarqa qochaj chimpanman, Gerasa jallp'aman. 2Botemanta urayk'usqantawantaj, Payta taripaj jamorqa supayniyoj uj runa, panteonmanta llojsimuspa. 3Chay runaqa tiyakoj panteompi, manataj pipis watayta atejchu ni cadenaswampis. 4Ashkha kutitaña chakisninta, makisnintapis cadenaswan watasqanku, sapa kutitaj cadenasta p'itiraj; manataj pipis aterqañachu atipayta. 5Tuta p'unchay qhaparispallapuni puriykachaj panteompi, orqo pataspi ima, rumiswan takakuspa. 6Chay runaqa karumantapacha Jesusta rikuspa, correrqa, ñawpaqenmantaj qonqoriykukorqa. 7Sinch'ita qhaparispataj, nerqa: Jesús, sinch'i jatun Diospa Churin. Imá ruwanayki tiyan noqawan? Diospa sutimpi mañakuyki ama ñak'arichinawaykita, nispa. 8Chayta nerqa imaraykuchus Jesusqa kamachisharqa: Millay supay, llojsiy chay runamanta, nispa. 9Chantá Jesús taporqa: Imá sutiyki? nispa. Paytaj kuticherqa: Suteyqa Tropa, imaraykuchus ashkha kayku, nispa. 10Jesusmanta mayta mañakusharqa ama wijch'unanta. 11Chay cheqamanta orqo qayllapi ashkha khuchis mikhusharqanku. 12Supaykunataj Jesusmanta mañakorqanku: Saqewayku khuchisman yaykojta, nispa. 13Chantá Jesús saqerqa ajinata ruwanankuta. Millay supaykunataj runamanta llojsiytawan, khuchisman yaykorqanku. Chay khuchisqa iskay waranqa jina karqanku. Jinapi imata jina correspa, qaqanta wijch'uykukorqanku qochaman, jeq'eqaspataj wañurarqanku. 14Chayta rikuspa, khuchi michejkunaqa ayqerqanku, llajtapi, campopi runasman imataj chay tukuyta willamorqanku. Runastaj jamorqanku imachus kasqanta yachanankupaj. 15Jesusman jamuspa, rikorqanku chay ashkha supayniyoj runata p'achallisqataña, tiyakushajta sumaj yuyaynimpi; paykunataj mancharerqanku. 16Rikojkunataj jamojkunaman willarqanku imaynatachus supayniyoj runa sanoyakapusqanta, khuchispis imaynatachus wañurasqankuta ima. 17Chantá chay runasqa maytapuni mañakorqanku Jesús jallp'ankumanta ripunanta. 18Boteman Jesús yaykushajtin, ashkha supayniyoj karqa, chay runaqa Jesusmanta mañakorqa: Qanwan khuska rejta saqeway, nispa. 19Jesustajrí mana paywan rinanta munaspa, runaman nerqa: Kutipuy wasiykiman, ayllusniykiman ima. Paykunamantaj willamuy may jina jatun imastachus Señor khuyasuspa qampaj ruwasqanta, nispa. 20Ajinamanta chay runaqa riporqa. Chantá Decápolis nisqa suyupi purerqa tukuyman willaraspa imatachus Jesús paypaj ruwasqanta, tukuytaj t'ukorqanku. 21Jesús ujtawan botepi kutirerqa chay qochaj chimpanman. Qocha kantupi kashajtintaj, ashkha runas Payman tantakamorqanku. 22Chantá sinagogamanta ujnin kuraj kamachej Jairo sutiyoj jamullarqataj. Jesusta rikuytawantaj, ñawpaqenman qonqoriykukuspa, 23maytapuni mañakusharqa: Ususiy wañupushanña. Jamuriy ari. Makisniykiwan payta llankhaykuripuwanki, sanoyakapuspa kawsarinampaj, nispa. 24Jesusqa Jairowan rishajtin, ashkha runas qhatisharqanku, k'iskinakuspataj Jesusta ñit'imusharqanku. 25Chaypacha uj onqosqa warmi kasharqa; payqa chunka iskayniyoj watastaña yawar apaywan onqosqa karqa. 26Unaytaña ñak'arerqa jampejkunawan jampichikuspa, tukuy kapuyninta tukuchinankama, manataj imaynapi sanoyakuyta aterqachu; astawanraj chullchusharqa. 27Jesusmanta parlajta uyarispa, qhepallata jamusharqa runaspa chawpinta, Jesuspa p'achantataj llankhaykorqa. 28Sonqompi nisharqa: Sichus p'achallantapis llankhaykuyman chayqa, sanoyapuyman, nispa. 29Jesuspa p'achanta llankhaykojtin, chay ratopacha yawar apaynin ch'akiporqa, paytaj yacharqa onqoyninmanta sanoyakapusqanta. 30Jesusrí yacharqa atiynin llojsisqanta, runasman kutirispataj, taporqa: Pitaj p'achayta llankhaykuwan? nispa. 31Yachachisqasnenqa Payman nerqanku: Rikushanki imaynatachus runas k'iskikamuspa ñit'imusqankuta, Qantaj tapushanki: Pitaj llankhaykuwanri? nispa. 32Chantá Jesús muyuyninta qhawarerqa, rikuyta munaspa pichus llankhaykusqanta. 33Warmitajrí sanoyapusqanta yachakuspa, Jesusman chimpaykorqa manchariywan kharkatitispa. Ñawpaqenman qonqoriykukuspataj, imachus paypi ruwakusqanta willarqa. 34Jesustaj payman nerqa: Wawáy, creesqaykirayku salvasqa kanki. Kunanqa sonqo tiyaykusqa ripuy; onqoyniykimanta sanoyasqaña kanki, nispa. 35Chayta warmiman nishajtin, Jairoj wasinmanta kamachis chayamuspa, nerqanku: Wawayki wañupunña; imapajña pusayta munashanki Yachachej Señorta? nispa. 36Jesustajrí, chay willasqankuta mana uyarej tukuspa, Jairoman nerqa: Ama mancharikuychu; creellaypuni, nispa. 37Jesús mana munarqachu waj runas Paywan rinankuta; chayrayku ajllarqa Pedrota, Santiagota, wawqen Juanllatawan. 38Chantá sinagogapi kamachejpa wasinman chayaspa, Jesusqa uyarerqa ch'ajwata, waqajkunata, qhaparejkunatawan. 39Yaykuspataj, runasman nerqa: Imamantá waqarikuspa, ch'ajwashankichej? Ch'iriskaqa mana wañusqachu, puñushallan, nispa. 40Chayta nisqanmanta asipayarqanku, Jesustajrí runasta jawaman qharqoytawan, ch'iriskaj tatanta, mamanta, paywan kajkunatawan pusaykuspa, yaykorqa, maypichus ch'iriska kasharqa, chayman. 41Makinmanta jap'iykuspataj, Jesusqa nerqa: Talita kumi, nispa; chayqa niyta munan: Imillita, qanta niyki: Jatarikuy, nispa. 42Chay ratopacha ch'iriskaqa sayarispa, puriyta qallarerqa; payqa chunka iskayniyoj watayoj karqa. Chayta rikuspa, runasqa maytapuni t'ukorqanku. 43Jesustajrí runasta mayta kamacherqa, ama pimampis chay ruwasqanta willanankuta, nerqataj: Ch'iriskaman mikhunata qoychej, nispa.
Copyright
Learn More


text:
Tawantinsuyu iñiy
Tawantinsuyu iñiy nisqakunaqa Uralan Abya Yalapi, Tawantinsuyu kasqa suyukunapi ispañul purtuyispas awqakuna manaraq chayamuptin runakunap iñisqankunam, kunanraq chaymanta yurisqa iñiykunapas.
Tawantinsuyupi yupaychasqa apukuna[llamk'apuy | pukyuta llamk'apuy]
Ispañulkunap chayamusqanmanta wiñay kawsay[llamk'apuy | pukyuta llamk'apuy]
Ispañamanta Purtugalmantapas awqakunaqa Abya Yalapi chayamuspa, kaypi runakunata ñit'ipayta, qullqita qurita qichuytapas munaspa "kristiyanukunam kayku" nispa llullarqan. Runakunap iñiyta ama nichaspa, kristiyanu iñiyta runakunaman kamachirqan. Chay munay mana munaywan iñichiyqa manam Jesuspa siminkamachu karqan, kristiyanu iñiyqa runap qispillam kamarikuyninwan chiqaptaq iñinan kaptin.
Kunan pachapi Antikunapi ñawpa pachamanta iñiy[llamk'apuy | pukyuta llamk'apuy]
Kunanqa Abya Yala mama llaqtakunapi lliw runakunamanta aswan katuliku kaptinpas, Antikunapi achka runakunam kunanraq Pachamamata huk apukunatapas yupaychan.
Kunankamapas paqu yachaqkuna Pachamamaman uywakunata qaraspa wilanchanmi, qurakunata qaraspa q'uwaykunmi.


text:
Lucas 18Mushuj Testamento Diospaj Shimi (MTDS)
Millai juezta shuj viuda mañagrishcahuan ch'imbapurashpa yuyachishca parlomi
18 Mana shaicushpa, punllanta Diosta mañanata yachachingapajmi, Jesusca yuyachij cai parlota cashna parlarca:
2 «Shuj pueblopica, Taita Diostapish, pitapish mana manchaj juezmi causarca. 3 Chai pueblollapitajmi, shuj viudapish causarca. Chai huarmica: “Ñucata llaquichicujmanta, mitsahuai” nishpa puricurcallami. 4 Juezca pai mañashcataca, mana utca uyasha nircachu. Shinapish chashna mañashpa puricujllapimi, chai juezca cashna yuyarca: “Diostapish, pitapish mana manchanichu. 5 Shina cajpipish cai huarmica, ña yallitajmi mañashpa p'iñachin. Chashna nishpa puricujllapica, p'iñarina yuyai atingallatajmari. Ama ashtahuan p'iñachichun, cunantajca paita llaquichicujta rimashpa mitsasha” yuyarcami» nircami.
6 Chashna nishpaca, Apunchij Jesusca cashnami nirca:
«Riquichij, chai juez millai cashpapish chashnami rurashca. 7 Taita Dioscarin, Pai agllashcacuna punllapish, tutapish caparishpa mañajpica, ¿manachu uyanga? Mana uniyashpamari uyanga. 8 Cancunaman huillanimi. Paica mana uniyashpa uyashpami, cancunataca mitsanga. Shina cajpipish ¿Runa Aichayuj Ñuca shamunapajca, chashna crijcunaca cai pachapica tiyangachu imashi?» nircami.
Shuj fariseomantapish, impuestota japijmantapish parlashpa yuyachishcami
9 Maijancunaca ‘Cashcata rurajcunami canchij’ nirishpa, shujtajcunata p'iñajcunami chaipi carca. Paicunata yuyachingapajmi, cai parlota cashna parlarca:
10 «Ishqui runami Diospaj huasipi Diosta mañangapaj rirca. Shujca fariseo, caishujca impuestota japijpimi carca. 11 Fariseoca shayarishpami, shungullapi cashna mañarca: ‘Taita Dioslla, ñucaca mana shujtajcuna shina shuhua, millai, huainayaj canichu. Cai impuestota japij shinapish mana canichu. Chaimanta cantaca, pagui ninimi. 12 Ñucaca, semanapi ishqui cutinmi ayunani. Ñuca imalla charishcamantapish, patsajmanta chungatami cuni’ nirircami. 13 Ashtahuanpish impuestota japij runaca carullaman cumulla shayashpami, shungupi huajtarishpa: “Taita Dioslla, ñucata llaquihuaiari, ñucaca juchasapamari cani” nirca. 14 Cancunaman huillanimi: Impuestota japij runarajmi huasimanca ima juchachina illaj tigrarca. Caishujtarajmi Diosca mana uyarca. Pipish ‘Jatunmi cani’ nirijtaca, pingachishcami canga. Pipish mana jatun tucushcataca, jatun nishcami canga» nircami.
Jesusca huahuacunatami bendiciashca
15 Jesuspajmanca huahuacunatami, maquicunahuan paicunata tuparichun pushamurcacuna. Ashtahuanpish yachacujcunaca, sinchita rimashpami jarcarcacuna. 16 Chaimantami Jesusca, yachacujcunata cayashpa cashna nirca: «¿Ima nishpataj jarcacunguichij? Ñucapajman huahuacuna shamuchun saquipaichij. Taita Dios mandacunca chashnacunapajmi. 17 Maijanpish Taita Dios mandacunta mana shuj huahua shina chasquijca, chaimanca mana yaicui tucungachu, chashnatajmi canga» nircami.
Charij mosomi Jesushuan parlashca
18 Chai q'uipami shuj mandajca, Jesustaca:
–Alli Yachachij, huiñai causaita charingapajca, ¿imatataj rurana cani?– nishpa tapurca.
19 Chashna tapujpi Jesusca, cashnami nirca:
–¿Ima nishpataj Ñucataca alli ningui? Taita Diosllamari allica. 20 Mandashcataca yachanguillatajca: “Ama huainayangui, ama huañuchingui, ama shuhuangui, ama llullangui, yaya mamata c'uyangui” ninmi– nircami.
21 Chashna nijpimi, chai runaca:
–Ñucaca huahuapachamantamari, tucui caicunataca pajtachicuni– nirca.
22 Shina nijpimi, Jesusca cashna nirca:
–Chashnapish shuj illanrajmari. Tucui imalla charishcacunata c'atushpa, huajchacunaman cugri. Chashna rurashpaca, jahua pachapi achcata charijyanguimi. Ñucata catilla– nircami.
23 Shina nijpi chai runaca, achcata charij cashcamanta achcatami llaquirirca. 24 Chaita ricushpami, Jesusca cashna nirca:
–Achcata charijcuna Taita Dios mandacunman yaicunaca, yallitaj sinchimi. 25 Achcata charijcuna Taita Dios mandacunman yaicunaca, auja rinrinta shuj camello yaicusha nicushcatapish yalli sinchimari– nircami.
26 Chaita uyajcunaca:
–Shinashpaca, ¿pitaj quishpiri tucungari?– nircacunami.
27 Chashna nijpi, Jesusca:
–Pi mana rurai tucushcatapish, Taita Diosca ruranllami– nircami.
28 Shina nijpimi, Pedroca:
–Ñucanchijca canta catingaraicumi tucui imalla charishcacunata saquishcanchij– nirca.
29 Chashna nijpi Jesusca, cashnami nirca:
–Dios mandacunpi yaicusha nijca, huasita, yaya mamata, huauquicunata, huarmita, saquishcami. 30 Paica, cai pachapipish ashtahuan charingami, shamuj punllapipish huiñai causaita japingami, chaica chashnatajmi– nircami.
Jesusca cutinmi Paita huañuchinata huillashca
31 Chai q'uipami Jesusca, Paipaj chunga ishqui yachacujcunallata pushashpa cashna nirca: «Cunanca, Jerusalenmanmi huichiyanchij. Chaipimi Dios ima nishcata huillajcuna, Runa Aichayuj Ñucamanta imallata quillcashcaca pajtanga. 32 Ñucataca, mana israelcunapaj maquipimi churangacuna. Paicunami Ñucataca pugllashpa asingacuna, c'amingacuna, ch'ucangacuna. 33 Macashca huashami, huañuchingacuna. Huañuchijpipish, quimsa punllapica causarishallami» nircami.
34 Chashna nijpipish yachacujcunaca, Jesús imata nisha nishcata mana entendircacunachu. Mana yachai tucuipajlla cashcamantami, ima yuyaita mana japircacuna.
Jesusca mana ricuj runatami Jericopi alliyachishca
35 Jericoman Jesús chayagricujpica, ñan c'uchupimi mana ricuj runa mañashpa tiyacurca. 36 Chai runaca, achca gentecunata uyashpami: “¿Imataj tiyan?” nishpa tapurca. 37 Pai tapujpica: “Nazaretmanta Jesusmari caita pasacun” nishpami huillarcacuna. 38 Chaita uyaihuanmi:
–¡Davidpaj Churi Jesús, ñucata llaquihuaiari!– nishpa caparirca.
39 Shina nijpica, ñaupashpa ricujcunami:
–Upalla, ama caparichu– nircacuna.
Chashna nicujpipish:
–¡Davidpaj Churi Jesús, ñucata llaquihuai!– nishpami, ashtahuan sinchita caparirca.
40 Chaimantami Jesusca shayarishpa, Paipaj ñaupajman pushamuchun cacharca.
Ña chayamujpica:
41 –¿Imatataj rurachun ningui?– nishpami tapurca.
Shina nijpi, chai runaca:
–Apu, ñuca ñahuita alliyachihuai– nircami.
42 Shina nijpi Jesusca:
–Shinashpaca ricuilla. Alliyachinata crishcamanta, alliyailla– nircami.
43 Jesús chashna nijpi, paipaj ñahui ña ricujpimi chai runaca, Taita Diosta jatunyachishpa, Jesusta catishpa rirca. Chashna alliyachijta ricujcunapish, tucuicunami Taita Diostaca alabarcacuna.


text:
1Dios yupaychana wasiq ñawpaqenmantan runaqa horqowarqan wichay ladoman, hinaspan pusaykuwarqan wichayneqpi wasikunaq kasqanman, chay wasikunaqa ukhu patiopin kasqa Dios yupaychana wasimanta chunka metro hinallapi. 2Wichay qhawaq wasin kasqa wask'anman phisqa chunka metro hina, anchonmantaq iskay chunka phisqayoq metro hina. 3Iskay wasikunan kasqa, hukkaqmi Dios yupaychana wasimanta chunka metropi hina, hukkaqtaqmi hawa patio qayllapi hina kasqa. Iskaynin wasikunan kinsa pata kasqa, sapanka patataq qhawapunakuqkama kasqa. 4Chay iskaynin wasiq chawpinta pasanapaq kasqa phisqa metro hina anchoyoq, wask'anmantaq phisqa chunka metro hina, punkunkunataq wichayta qhawasqa. 5Kinsa patakaq altos wasikunaqa huch'uykaman kasqa chawpinpi kaq wasikunamantapas pampanpi kaq wasikunamantapas, purinan cheqas aswan p'alta kasqanrayku. 6Chay wasikunan karqan kinsa pata altosniyoqkama, ichaqa manan karqanchu tusankuna patiopi wasikunaq hinaqa, chaymi kinsakaq pata wasikunaqa aswan huch'uylla kasqa chawpikaq wasikunamanta pampapi kaq wasikunamantawan. 7Dios yupaychana wasi qayllapi kaq wasiqa wask'anman kasqa phisqa chunka metro hinan, ñawpaqen hawa patioman qayllapi kaq wasitaq wask'anman kasqa iskay chunka phisqayoq metro hina. Chay wasiq perqa k'uchunmantan aysakusqa inti lloqsimuy ladoman yanqa perqalla, chaytaq kasqa wask'anman iskay chunka phisqayoq metro hina. 9Chay wasiq inti lloqsimuy ladon hawa patio perqawan tupaynintan haykunaqa kasqa. Dios yupaychana wasiq uray ladonpipas kallasqataqmi wasikuna, ukhu patiopiraq Dios yupaychana wasimanta chunka metropi hinalla. 11Chay wasikunan kasqa wichay ladopi wasikuna kikillan wask'anpas anchonpas sayayninpas. 12Kallasqataq chawpipi pasanapas, punkunkunapas kaq sayayllataq kasqa. Chay wasiq inti lloqsimuy ladon perqa tupaynintan haykuna kasqa. 13Runataq niwarqan: Uranpi wasikunapas, wichayninpi wasikunapas ch'uyan. Señor Diospa ñawpaqenpi serviq sacerdotekunan chaypi mikhunqaku ch'uya ofrenda haywasqata. Chay wasikunaqa ch'uyapunin, chayraykun chayman waqaychanqaku: ch'uya ofrendakunata, ruru ofrendakunata, hucha pampachaypaq sacrificiokunata, kutichipuna ofrendakunatawan. 14Sacerdotekuna Dios yupaychana wasiman haykuspanmi, hawa patiomanqa mana lloqsimuyta atinqakuchu, Señor Dios servinanku p'achankuta mana ch'utikuspaqa, chay p'achaqa ch'uyapuni kasqanrayku. Runakunaq kasqanman lloqsinankupaqqa wak p'achawanmi churakunanku kanqa, nispa. 15Dios yupaychana wasita patiokunantinta tupuyta tukuspataq runaqa pusawarqan inti lloqsimuy lado haykunanta, hinaspan muyuriq hawantañataq tupurqan. 16Tupunan k'aspita hap'ispataq tupurqan inti lloqsimuy ladonta, chaytaq iskay pachak phisqa chunka metroyoq hina kasqa. 17Chaymantan tupullarqantaq wichay ladonta, hinan chaypas iskay pachak phisqa chunka metroyoq hina kasqa. 18Chaymantataq tupurqan uray ladonta, chaypas iskay pachak phisqa chunka metroyoq hina kasqa. 19Chay qhepatataqmi tupurqan inti haykuy ladonta, hinan chaypas iskay pachak phisqa chunka metroyoq hina kallasqataq. 20Tawantin lado perqa qhepantan tupurqan, Dios yupaychana wasiq hallp'antaq muyuriq perqayoq kasqa, tupusqataq kasqa tawantin ladonpas iskay pachak phisqa chunka metroyoqkama. Chay perqan Dios yupaychana wasi cheqastaqa muyuykurqan, chay ukhun ch'uya kasqa, qhepantaq qhellikaqpaq kasqa.
Copyright
Learn More


text:
1Runakunaman yachachiyta tukuruspanmi Jesusqa Capernaúm llaqtaman kutipuran. 2Chay llaqtapin tiyaran Roma llaqtamanta soldadokunapa huk jefen. Chay jefepan karan ancha munakusqan serviqnin runa. Chay serviqnin runan nishuta onqospa wañuypa patallanpiña kasharan. 3Hinaqtinmi soldadokunapa jefenqa, Jesusmanta rimasqankuta uyariran. Hinaspan Israel nación llaqtapi wakin kamachiq runakunata Jesuspa kasqanman mandaran, khaynata nimunankupaq: —Ama hina kaychu, favorniykitan merecesaq, wasiyman hamuspaykiyá ancha munakusqay serviqniy runata onqosqanmanta sanoyaykachipuway, nispa. 4Chaymi chay Israel llaqtapi kamachiq runakunaqa, Jesuspa kasqanman rispanku, chay soldadokunapa jefenpa valekusqanta Jesusman willaranku. Hinaspan paykunaqa anchata ruegakuspanku, Jesusta khaynata niranku: —Ama hina kaychu, soldadokunapa jefenpa mañakusqantayá yanapaykuy. Payqa ancha allin runan. 5Chaymi kay Israel nacionniyoq runakunata khuyakuspa, Diosmanta yachachina sinagoga wasitapas ruwachipuwaranku, nispa. 6Hinaqtinmi chay valekusqankuta uyarispa, Jesusqa paykunawan riran. Chay soldadokunapa jefenpa wasinman manaraq chayashaqtinkutaqmi, chay soldadokunapa jefenqa amigonkunata mandaran, Jesusman khaynata nimunankupaq: —Señorníy, manan necesariochu wasiyman hamunaykipaqqa. ¿Pitaq noqari kani wasiyman haykunaykipaqrí? 7Noqaqa anchata p'enqakuspaymi, mana qanman taripamunaypaq hinachu kani. Ichaqa kunan rato qan rimarillaqtiykin, serviqniyqa sanoyanqa. 8Noqapas jefeykunata kasukuqmi kani; saynallataqmi soldadoykunapas noqapa kamachisqayta ruwan. Chaymi paykunata kamachiqtiy, paykunapas kasuwanku; hukninta: “Riy” niqtiyqa, rinmi; huknintapas: “Hamuy” niqtiyqa, hamunmi. Saynallataqmi serviwaqniy runatapas: “Kayta ruway” niqtiyqa, paypas ruwanmi, nispa. 9Chay willasqankuta uyarispanmi, Jesusqa chay soldadokunapa jefenpa nimusqanwan admirakuran. Hinaspan paywan kushka riq runakunata khaynata niran: —Manan enteron Israel nación llaqtapipas tariranichu noqapi ancha iñiyniyoq runataqa. Ichaqa kay soldadokunapa jefenmi noqapi ancha iñiyniyoq, nispa. 10Chaymi Jesusman taripaq runakunaqa, soldadokunapa jefenpa wasinman kutiranku. Hinaspan chaypi tariranku chay serviqnin runataqa sanotaña. 11Chaymantan Jesusqa discipulonkunapiwan, hinallataq ashka runakunapiwan ima Naín sutiyoq llaqtaman riranku. 12Hinaspan chay llaqtapa punkunman chayaruspanku, chaypi tuparanku huk wañusqa joventa p'ampanankupaq apashaq runakunawan. Chay wañusqa jovenqa karan huk viudapa sapallan qari wawanmi. Chaymi chay viudata acompañaspanku paywan kushka llaqtamanta ashka runakunapas rishasqaku. 13Hinaqtinmi Jesusqa chay viudapa waqasqanta rikuspa, anchata khuyapayaspa, payta niran: —Ama waqaychu, nispa. 14Saynata nispanmi Jesusqa, chay kallapipi wañusqa joventa apaq runakunaman ashuyuspa, kallapi apasqankuta llamiykuran. Hinaqtinmi wañusqa joventa apaq runakuna sayaykuqtinku, Jesusqa chay wañusqa joventa niran: —Joven, qantan niyki: ¡Hatarimuy! nispa. 15Chaymi chay jovenqa kawsarimuspa rimayta qallariran. Hinaqtinmi Jesusqa chay joventa mamitanman entregapuran. 16Llapallan chaypi kaq runakunañataqmi, mancharikuspanku, anchata admirakuranku. Hinaspan Diosta alabayta qallariranku khaynata: —¡Noqanchis ukhupin kashan Diosmanta willakuq profeta runa! ¡Kunanmi Diosqa hamun, akllawasqanchis Israel nacionniyoq runakunata yanapawananchispaq! nispa. 17Chaymi enteron Judea provincia lawpi, hinallataq muyuriqnin llaqtakunapipas yacharuranku, wañusqa runata Jesús kawsarichisqanmanta. 18Bautizaq Juanpa discipulonkunan, carcelpi Juan kashaqtin payman riranku, Jesuspa tukuy milagrokuna ruwasqankunamanta willamuq. Chaymi Juanqa ishkay discipulonkunata waqyaspa kamachiran, 19paykuna rispanku, Jesusta khaynata tapumunankupaq: —¿Qanchu kanki Diosmanta Hamuq Salvawaqniyku icha huktachu suyakusaqkú? nispanku. 20Chaymi Bautizaq Juanpa discipulonkunaqa, Jesuspa kasqanman chayaruspanku khaynata niranku: —Noqaykutaqa Bautizaq Juanmi mandamuwashanku qanta khaynata tapunaykupaq: “¿Qanchu kanki Diosmanta Hamuq Salvawaqniyku icha huktachu suyasaqkú?” nispa. 21Chay ratopin, Jesusqa sanoyachiran tukuy ima onqoyniyoq runakunata, ñak'ariypi kaqkunata, demoniopa kamachisqan runakunata, hinallataq ashka ñawsakunatawan ima. 22Chaykunata ruwaruspanmi, Bautizaq Juanpa discipulonkunata Jesusqa contestaran: —Kutispaykichis Bautizaq Juanman willamuychis tukuy rikusqaykichista, hinallataq uyarisqaykichismantawan khaynata: “Ñawsakunan rikun; mana puriqkunan purin; lepra onqoywan ñak'ariqkunan sanoyan; mana uyariqkunan uyarin; wañusqakunan kawsarin. Saynallataqmi wakcha runakunapas Diosmanta allin willakuyta uyarishanku salvasqa kanankupaq. 23Noqapi mana ishkayaspa iñiq runakunaqa, anchatan kusikunqaku”, nispa. 24Chaymanta Bautizaq Juanpa discipulonkuna pasapuqtinkun, Jesusqa yachachiyta qallariran llapallan runakunaman Bautizaq Juanmanta, khaynata: —Qankunari, ¿pi qawaqtaq rirankichis ch'inñeqtarí? ¿Wayrapa apakachasqan mana kallpayoq tiwli-tiwli soqosman rikch'akuq runatachú? 25Icha ¿allin p'achawan p'achasqa runata qawaqchú? Yuyariychisyá, allin p'achawan churakuq runakunaqa qapaq reypa hatun wasinpin tiyanku. 26Ichaqa qankunari, ¿pi qawaqtaq rirankichís? ¿Diosmanta willakuq profeta runata qawaqchú? Arí, Bautizaq Juanqa karan Diosmanta willakuq ñawpaq profeta runakunamantapas aswan más importanteraqmi karan. 27Bautizaq Juanmantan Diosqa palabranpi niwaranña khaynata: “Noqan mandamusaq willakuqniyta, qanpa ñawpaqniykita rispa willamunanpaq. Paymi ñanta allichaq hina, runakunata allinta yachachinqa, chayamuqtiyki sumaqta chashkisunaykikupaq”, nispa 28Cheqaqtapunin niykichis, kay pachapiqa manan ni pipas naceranchu Bautizaq Juanmanta aswan más importante runaqa. Ichaqa pipas humilde kaspa noqapi creeqmi, Diospa ñawpaqninpiqa aswan más importanteraq Juanmantapas kanqa, nispa. 29Hinaqtinmi Bautizaq Juanpa nisqanta uyarispanku, impuesto cobraq runakunapas, hinallataq chaypi kaq llapallan uyariq runakunapas, Juanta valekuspanku, paywan bautizachikuranku. Saynapin paykunaqa kasukuranku Diospa kamachisqankunata. 30Ichaqa fariseo religionniyoq runakunañataqmi, leykunata yachachiq runakunapiwan, Diospa kamachisqankunata mana kasukuspanku, Juanwanqa mana bautizachikuyta munarankuchu. 31Saynallataqmi Jesusqa chaypi kaq runakunata nillarantaq: —¿Pimantaq kay tiempopi kawsaq runakunatari comparachiyman? ¿Pimantaq paykunari rikch'akunkú? 32Paykunaqa rikch'akunku plazapi tiyaruspanku pukllaspa waqyanakuq warmakunamanmi. Chay warmakunan khaynata ninakunku: “Quenata tocashaqtiykupas qankunaqa manan tusunkichishchu. Llakisqa takikunata takishaqtiykupas qankunaqa manan waqankichishchu”, nispa. 33Bautizaq Juan hamuspaqa manan vinotapas tomaranchu, nitaqmi mikhunatapas mikhuranchu. Chayta rikuspaykichismi, qankunaqa nirankichis: “Waq runaqa demoniopa kamachisqan runan”, nispa. 34Noqa, Diosmanta Hamuq Runan ichaqa mikhuni, hinaspan vinotapas tomani. Chayta rikuspaykichishñataqmi qankunaqa noqamanta rimankichis: “Payqa mikhuysapan, vinotapas tomakuspan mach'akun; hinaspapas llapallan impuesto cobraqkunapas, hinallataq huchasapa runakunapapas amigonmi”, nispa. 35Ichaqa Diospa kamachisqanman hina kawsaq runakunan, allin ruwasqankupi reqsichikunku Diospa wawankuna kasqankuta, nispa. 36Simonmi karan fariseo religionniyoq runa. Paymi wasinman Jesusta invitaran kushka mikhunankupaq. Chaymi Jesusqa Simonpa wasinman rispa mesapi mikhuq tiyayuran. 37Chay wasipi Jesús kasqanta yacharuspanmi, chay llaqtamanta huk qenlli vidapi puriq huchasapa warmi, Jesuspa kasqanman hamuran. Payqa hamuran huk yuraq rumichamanta ruwasqa p'uyñuchapi sumaq mishk'i perfumeta apayukuspanmi. 38Hinaspan Jesuspa kasqanman ashuyuran. Qonqorikuspataqmi anchata waqaran, Jesuspa chakinta weqenwan apichanankama. Waqayta tukuruspantaqmi Jesuspa chakinta, chukchallanwan secaspa ch'akichiran. Hinaspan Jesuspa chakinkunata much'aspa, chay mishk'i q'apaq perfume apamusqanwan llusiran. 39Chaykunata rikuspanmi, chay wasiyoq Simonqa piensaran khaynata: “Cheqaqtapuni Diosmanta willakuq profeta runa kaspanqa, yachanmanchá pis kay huchasapa warmi kasqantaqa”, nispa. 40Chaymi Jesusqa chay fariseo religionniyoq Simonta niran: —Simón, qanmanmi willasqayki huk willakuyta, nispa. Chaymi Simonqa contestaran: —Yachachikuq, niwayá chay willakuyta, nispa. 41Hinaqtinmi Jesusqa willaran huk willakuyta khaynata: —Ishkay runakunan qolqeta deberanku prestaqninku runaman. Hukninmi pishqa pachaq qolqeta deberan; hukninñataqmi pishqa chunka qolqellata deberan. 42Hinaspan prestaqninku runaman paykunaqa mana pagapuyta atirankuchu. Chaymi chay qolqe prestaq runaqa paykunata perdonaspa manaña cobraranñachu. Kunan tapusqayki kay willakuymanta, ¿ima ninkitaq qanrí? ¿Mayqentaq chay ishkay runakunamanta aswan masta khuyakunman chay perdonaqnin runatarí? nispa. 43Chaymi chay fariseo religionniyoq Simonqa contestaran: —Noqapa piensayniymantaqa, aswan mastaqa khuyakunman pishqa pachaq qolqeta debeqmi, nispa. Hinaqtinmi Jesusqa niran: —Allinmi nisqaykiqa, nispa. 44Hinaqtinmi Jesusqa chay huchasapa warmita qawarispa Simontaqa niran: —¿Rikushankichu kay warmita? Qanpa wasiykiman haykumuqtiymi, mana ni unullatapas qowarankichu chakiy maqchikunaypaqqa. Kay warmin ichaqa, weqellanwan chakiykunata maqchin. Chukchanwantaq secaspa sumaqta chakiykunata ch'akichin. 45Qanqa wasiykiman chayamuqtiypas manan much'aykuwarankichu. Kay warmin ichaqa wasiykiman haykumusqaymantapacha chakiykunata much'ashan. 46Qanqa manan ni aceitellawanpas umayta llusiwarankichu. Kay warmin ichaqa mishk'i q'apaq perfumewan sumaqta chakiykunata llusiyun. 47Kay warmiqa ashka huchankuna perdonasqaña kasqantan yachan. Chaymi payqa anchata khuyakuwan noqataqa. Ichaqa pisilla huchankunata perdonasqa kaqmi, pisillata khuyakun, nispa. 48Saynata nispanmi, Jesusqa chay warmitañataq niran: —Llapallan huchaykikunan perdonasqaña, nispa. 49Chayta uyarispankun chaypi kaq wakin runakunaqa tapunakuyta qallariranku: —¿Pitaq kay runari, runakunapa huchankunata perdonananpaqrí? nispanku. 50Jesusmi ichaqa chay warmita niran: —Qanqa, noqapi iñisqaykiraykun salvasqaña kanki. Ripuy hawkalla, nispa.
Copyright
Learn More


text:
1Chaura llapanï lamarpita jishpircur, Malta marcaman llucshicaycashäta tantiyacurirä. Chay marca lamar çhaupinçhu caycaran. 2Jinan runacuna llapanïta allipa ricamaran. Tamyawan jasächicuycaptï jatun jullputa rataraycachir, mashacunäpaj llapanïta jayamaran. 3Pablupis chaqui capshucunata ashircur-ashircur, ninaman jaycuycaran. Jaycuycaptin curu ninapita jishpir, maquinpita Pabluta amucurcuran. 4Pablupa maquinçhu curu warcuraycajta ricar, Malta runacuna quiquin-puralla parlanacäriran: ‹‹Cay runa wañuchicujmi canga. Lamarpita jishpish captinsi, yaya jirca wañurachiyta munaycan›› nir. 5Pablum ichanga canishan curuta ninaman jaycuriran. Canishanga mana imanaranpishchu. 6Runacunam ichanga curu canishanpita Pablo jacacurcunanta, wañucäcunanta shuyarpaycaran. Pablo mana mayaptinmi ichanga, runacuna niran: ‹‹Cay runa quiquinçhari yaya jirca. Mana runa canmanchu.›› 7Juturpaycashä washlällançhu mayur runa Publiupa çhacran caycaran. Paypa maquinçhu Malta runacuna cawaran. Alli runa cashpan quimsa junaj pachächimaran. 8Publiupa papänin wayllaywan, curiduswan jishyaycaran. Watucur maquinwan Pablo yataycur Tayta Diosninchita mañacuptin, allchacäcuran. 9Allchacajta ricar, chay marcaçhu jishyaçhu runacunapis Pabluman shamuran. Shamuptin, allchacächiran. 10Chaura allipa ricamar, cuyachicuynincunata jarallämaran. Jucläpa aywacuptïpis, llapan pishïmajcunata camapämaran. 11Tamya quilla çhawashancaman Alejandría marcapita shamuj runacunapis, pacharashä marcallaçhu pachacuran. Quimsa quilla juyarcur, paycunapa bütillanwan aywacurä. Bütipa singançhu yaya Cástorman ricchacuj, yaya Póluxman ricchacuj caycaran. 12Chaypita aywacur Siracusa marcaman çhayar, quimsa junaj juyarä. 13Jinarcur lamar cantullanpa Regio marcacaman çhayarä. Warannin urapita sumajlla wayräramuran. Chaypita warannin Pozzuoli marcaman çhayarä. 14Chay marcaçhu waquin irmänucunawan tincurä. ‹‹Juyapärishun›› nir mañacamaptin, jançhis junaj juyapärirä. Chaypitaraj Roma marcaman çhaquillapa aywacurä. 15Roma marcaçhu irmänucuna çhayaycashäta mayaran. Chaymi ‹‹Foro de Apio›› nishan marcaman taripämaran. Waquinna ‹‹Tres Tabernas›› nishan marcaçhu shuyarämaran. Irmänucunata ricar, Pablo shacyäcuran. Tayta Diosninchitapis alliman çhuraran. 16Roma marcaman çhayaptï, Pabluta yatalla tiyachiran. Juc murucullawan täpachiranpis. 17Chaura çhayashanpita quimsa junajta Roma marcaçhu tiyaj mayur Israel runacunata Pablo jayachiran. Shuntacarcuptin, niran: ‹‹Taytacuna, mana juchallicushcächu. Unay auquillunchicuna yaçhachicushantapis, marca-masinchicunatapis mana pampamanchu çhurashcä. Imatapis mana ruraycaptï Jerusalén marcaçhu charircamar, Roma runacunapa maquinman çhuramasha. 18Roma auturdäcuna sumaj tapumar, wañuchimänanpaj ima juchätapis mana tarir, caçharaycamayta munaran. 19Mayur Israel runacunam ichanga mana munaranchu. Chaymi mandaj Césarman apachimänanpaj imanuypapis mañacurä. Imanuy captinpis, Israel-masinchicunata imapitasi mana dimandashächu. 20‹‹Jamcunawan parlayta munar, jayachishcaj. Israel masinchicuna-jina Washäcujta shuyarashäpita cadinawan watashta purichiman.›› 21Chayta wiyar, mayur runacuna niran: ‹‹Judea marcapita mana pipis cartacamashachu. Juyu runa cashayquita pï irmänupis mana willamashachu. Pipis mana shamushachu. 22Mushuj willapata willapäcushayquipitam ichanga, chay-tucuyçhüpis: ‹Pantacash willapata puriycächin› nir rimapäcun. Chaymi mushuj rimay imanuy cashantapis wiyayta munarcaycä.›› 23Chaura juc junajpaj jitapänacur jitapänacushan junaj çhayamuptin, chay-chicaj runa Pablo pacharashan wasiman aywaran. Paycunata Tayta Diosninchipa maquinçhu cawananpaj juyayllata willaparan. Jesúspita willapashan rasunpa cashanta auninanpaj Moiséspa shiminwanpis, unay willacujcunapa shiminwanpis tincuchiran. 24Tantiyachiptin, waquin mayur runacuna Jesúspa shiminta çhasquicuran. Waquinnam ichanga wasguiparan. 25Chaura quiquin-pura apaycaçhänacur aywacunanpaj caycaptin, Pablo niran: ‹‹Rasullantaçhi Espíritu Santu willacuj Isaíasta rimachir, unay auquillunchicunata niran: 26‹Rinriquiwan wiyaycarpis, mana tantiyacunquipächu. Ñawiquiwan ricaycarpis, mana tantiyacunquipächu. 27Israel runacuna chucru shungu. Shimïta mana wiyayta munaywan rinrinta chaparächicun. Rurashäcunatapis ricayta mana munar, ñipchiräcun. Mana chucru shungu carmi ichanga, imata rurashätapis ñawinwan ricanman. Shimïtapis rinrinwan wiyacunman. Llapan shungunwan tantiyacunman. Chaura allipa ricäman.› 28- 29‹‹Taytacuna, Tayta Diosninchipa shiminta marca-masinchicuna wiyacuyta mana munashanpita jäpa runacunatana willapaycä. Paycuna wiyacuptin, juchantapis mana yarparanganachu.›› 30Ishcay wata-ima mañacuy wasillaçhu Pablo juyaran. Pipis watucuptin, chay wasillaçhu çhasquiran. 31Tayta Diosninchipa maquinçhu cawananpaj tantiyachicur, Taytanchi Jesucristupita willapäcur juyaran. Willapäcuptin, pipis chapata mana ruraranchu.
Copyright
Learn More


text:
1Señor Diosmi nin: Kay simita uyariychis, Samariapi tiyaq warmikuna. Qankunan Basanpi wirayaykuq wakakuna hina kankichis, qankunan mana piniyoqkunata sarunchankichis, qankunan wakchakunatapas muchuchinkichis. Qankunan qosaykichista kamachinkichis: Vinota haywawayku, machasaqku, nispa. 2Apu Señor Diosmi ch'uya-kayninman hina jurarqan: P'unchaykunan chayamushasunkichisña ganchokunawan apanasuykichispaq, llapallaykichista anzuelowan aysanasuykichispaq. 3Hinan qati-qatilla q'asankunata lloqsinkichis, Hermón orqomanmi qarqosqa kankichis. Ñoqa Señor Diosmi chayta nini. 4Señor Diosmi nin: Betelta riychis huchallikamunaykichispaq, Gilgalpi Dios contra astawan huchallikamuychis, sapa paqar sacrificioykichiskunata apaychis, sapa kinsa p'unchaymanta diezmoykichistapas qoychis. 5Agradecekuypaq qonchuyoq t'antata ruphachiychis, hinantinpi willakamuychis tukuy sonqo ofrenda haywasqaykichista. ¡Chaypunin qankunamanqa gustasunkichis! Ñoqa Señor Diosmi chayta nini. 6Llapa llaqtaykichispin ñoqaqa yarqaymanta muchuchirqaykichis, llapa llaqtaykichispin ñoqaqa mikhunaykichista pisiyachirqani, chaywanpas manan kutirikamuwarqankichischu. Ñoqa Señor Diosmi chayta nini. 7Cosechapaq kinsa killaraq kashaqtinmi mana parachimurqaykichischu. Huk llaqtamanmi parachimurqani, hukkaq llaqtamantaq mana parachimurqanichu. Huk chakramanmi paramurqan, hukkaq chakramantaq mana paramurqanchu, hinan ch'akipurqan. 8Chaymi iskay kinsa llaqtakuna huk llaqtaman unu ukyaq purirqanku, ch'akiyninkutaqa manataq thasnukurqankuchu, chaywanpas manan kutirikamuwarqankichischu. Ñoqa Señor Diosmi chayta nini. 9Ruphashaq wayrawanmi polvillowanmi muchuchirqaykichis, huertaykichistapas uvas chakraykichistapas naq'echirqanin, higos sach'aykichistapas olivo sach'aykichistapas langostan mikhuykurqan, chaywanpas manapunin kutirikamuwarqankichischu. Ñoqa Señor Diosmi chayta nini. 10Egiptoman hinan muchuchiqta chayachimurqaykichis, awqa-tinkuypin waynaykichiskunata wañuchirqani, caballoykichiskunatapas awqawan hap'ichirqani, karpa-karpaykichispi ayakunaq asnaynintapas muskhichirqaykichis, chaywanpas manan kutirikamuwarqankichischu. Ñoqa Señor Diosmi chayta nini. 11Sodomatan Gomorratan thunirqani, chay hinatan qankunatapas thunirqaykichis, chaymi kanaykusqamanta sansashaq k'ullu hina horqosqa karqankichis, chaywanpas manan kutirikamuwarqankichischu. Ñoqa Señor Diosmi chayta nini. 12Chayrayku, Israel llaqtalláy, qantaqa muchuchisqayki, chay hinatataq ruwasqayki chayqa, ñoqa Diosniykiwan tupanaykipaq wakichikuy. 13Qhawariy, Diosmi orqokunatapas ruwarqan, wayratapas kamarqan, yuyaykusqankunatapas runaman willan, pacha paqarimuqtapas laqhayaqman tukuchin, hallp'a pachaq orqo patankunatan purin. Tukuy-atiyniyoq Señor Diosmi sutinqa.
Copyright
Learn More